text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Yakoba umbuka mu musokoko uya ku Kanâna (1-18)
-
Labana udi upeta Yakoba (19-35)
-
Tshipungidi tshia Yakoba ne Labana (36-55)
31 Pakapita matuku, Yakoba wakumvua malu avua bana ba balume ba Labana bakula bamba ne: “Yakoba mmuangate bintu bionso bia tatuetu; mmupetele bubanji buonso ebu ku bintu bia tatuetu.”+
2 Pavua Yakoba utangila mpala wa Labana, uvua umona ne: katshivua nende bu muvuaye nende kumpala to.+
3 Ndekelu wa bionso, Yehowa wakambila Yakoba ne: “Pingana mu buloba bua batatuebe, kudi balela bebe,+ ne meme nentungunuke ne kuikala nebe.”
4 Nunku Yakoba wakatumina Lakele ne Lea mukenji bua kuyabu mu mpata muvua bimuna biende,
5 yeye kubambila ne:
“Ndi mumone ne: tatuenu katshiena nanyi kabidi bimpe to,+ kadi Nzambi wa tatuanyi udi nanyi.+
6 Nuenu nkayenu nudi bamanye bimpe ne: ndi muenzele tatuenu mudimu ne bukole buanyi buonso.+
7 Tatuenu mmutete kungiba ne mmushintulule difutu dianyi misangu dikumi; kadi Nzambi ki mmumuanyishile bua angenzele bibi to.
8 Pavuaye wamba ne: ‘Nyama ya matoba matoba neyikale difutu diebe,’ dîba adi nyama yonso ivua ilela nyama ya matoba matoba; kadi pavuaye wamba ne: ‘Nyama ya mishonyi mishonyi neyikale difutu diebe,’ dîba adi nyama yonso ivua ilela nyama ya mishonyi mishonyi.+
9 Nunku Nzambi uvua anu unyenga bimuna bia tatuenu, ubimpesha.
10 Dituku dikuabu pavua nyama mifike tshikondo tshia dikuatangana, ngakabandisha mêsu anyi, meme kumona mu tshilota ne: mbuji ya mpumbu ivua ikuata mashina ivua ya mishonyi mishonyi, ya matoba matoba, ne ya makeji makeji.+
11 Pashishe muanjelu wa Nzambi mulelela wakambikila mu tshilota ne: ‘Yakoba!’ Meme kuandamuna ne: ‘Mmeme eu.’
12 Yeye kutungunuka wamba ne: ‘Bandisha koku mêsu ebe umone ne: mbuji yonso ya mpumbu idi ikuata mashina nya mishonyi mishonyi, ya matoba matoba ne ya makeji makeji, bualu ndi mumone bionso bidi Labana ukuenzela.+
13 Meme ndi Nzambi mulelela wa ku Betele,+ muaba uuvua muele dikunji manyi ne uuvua muditshipile kundi.+ Mpindieu juka, umbuka mu buloba ebu, upingane mu buloba buvuabu bakulelele.’”+
14 Ke Lakele ne Lea kumuambilabu ne: “Kudiku bintu bidibu batushile bua kupiana mu nzubu mua tatuetu anyi?
15 Yeye kena utuangata bu bantu ba ku babende, bualu mmutupane ne udi udia makuta avuabu batufidile anyi?+
16 Bubanji buonso budi Nzambi munyenge tatuetu mbuetu ne bana betu.+ Nanku wewe, enza tshionso tshidi Nzambi mukuambile bua kuenza.”+
17 Nunku Yakoba wakajuka, kubandishaye bana bende ne bakaji bende pa tumelu,+
18 ne wakatuadija kusaka nyama yende yonso ne bintu bionso bivuaye mupete,+ bimuna bionso bivuaye nabi bivuaye mupete mu Padana-alama, bua kuya kudi tatuende Izaka mu buloba bua Kanâna.+
19 Mpindieu Labana uvua muye kukosa mikoko yende miosa, ne Lakele wakiba mpingu ya telafima+ ya tatuende.+
20 Kabidi, Yakoba wakadimukila Labana muena Alama, bualu kavua mumuambile ne: uvua unyema to.
21 Wakanyema, kusabukaye Musulu,+ yeye ne bionso bivuaye nabi. Pashishe wakaya mutangile ku buloba bua mikuna bua Gilada.+
22 Dituku disatu, bakambila Labana ne: Yakoba mmunyeme.
23 Ke yeye kuangata bana babu ba balume, yeye kutuadija kumulonda ntanta wa luendu lua matuku muanda mutekete, kumupetaye mu buloba bua mikuna bua Gilada.
24 Pashishe Nzambi wakamuenekela Labana muena Alama+ mu tshilota butuku,+ kumuambilaye ne: “Udimuke bua tshiudi musue kuambila Yakoba, nansha tshiotshi tshimpe anyi tshibi.”+
25 Nunku Labana wakaya kudi Yakoba pakavua Yakoba muase ntenta wende ku mukuna ne Labana mutudile pende ne bana babu mu buloba bua mikuna bua Gilada.
26 Ke Labana kuambila Yakoba ne: “Tshiudi muenze ntshinyi? Bua tshinyi udi mundimukile, mumbuke ne bana banyi ba bakaji bu bantu bakuata ku muele wa mvita?
27 Bua tshinyi uvua munyeme mu musokoko, mundimukile, kuyi mungambile? Bu wewe mungambile, mvua mua kuikala mukulaye ne disanka ne misambu, ne ngoma ne lunzenze.
28 Kadi kuena munshile mpunga wa kutua bikulu banyi ne bana banyi ba bakaji mishiku to. Udi muenze bualu bua bupote.
29 Ndi ne bukokeshi bua kunuenzela bibi, kadi Nzambi wa tatuenu mmungambile butuku bua kutshia lelu ne: ‘Udimuke bua tshiudi musue kuambila Yakoba, nansha tshiotshi tshimpe anyi tshibi.’+
30 Mpindieu udi muye bualu uvua ujinga ne muoyo umue bua kupingana ku nzubu kua tatuebe, kadi bua tshinyi udi muibe nzambi yanyi?”+
31 Yakoba wakandamuna Labana ne: “Mvua munyeme bualu mvua ne buôwa, mvua ndiambila ne: ‘Uvua mua kunnyenga bana bebe ba bakaji ku bukole.’
32 Muntu yonso uwasangana ne nzambi yebe kakuikala ne muoyo. Kumpala kua bana betu, kebulula mu bintu bianyi, angata tshidi bu tshiebe.” Kadi Yakoba kavua mumanye ne: Lakele uvua muyibe to.
33 Nunku Labana wakabuela mu ntenta wa Yakoba ne mu ntenta wa Lea ne mu ntenta ya bapika bakaji babidi,+ kadi kakayipeta to. Pashishe wakapatuka mu ntenta wa Lea, kubuelaye mu ntenta wa Lakele.
34 Pine apu, Lakele ukavua muangate mpingu ya telafima muyele mu tshibondo tshia ku tshiseba tshitu bantu bakaji basombela panyima pa kamelu, ne uvua musombelapu. Nunku Labana wakakeba mu ntenta muonso, kadi kakayipeta to.
35 Ke Lakele kuambila tatuende ne: “Mukalenge wanyi, kukuatshi tshiji to, bualu tshiena ne mushindu wa kujuka kumpala kuebe nansha, bualu ndi ne bualu butu buenzekela bantu bakaji.”+ Nunku wakakeba ne muoyo mujima, kadi kakapeta mpingu ya telafima+ to.
36 Yakoba wakumvua tshiji, kutuadijaye kuamba Labana malu. Ke Yakoba kuambila Labana ne: “Ntshilema kayi tshindi muenze, udi undondakaja ne luonji luonso bua bubi kayi?
37 Mpindieu paudi mukebulule mu bintu bianyi bionso, ntshinyi tshiudi mupete tshia mu nzubu muebe? Tshiteka muaba eu kumpala kua bana betu ne bana benu, bakose tshilumbu pankatshi petu tuetu babidi.
38 Mu bidimu 20 ebi bindi musombe nebe, mikoko yebe ne mbuji yebe kayitu mianji kutula mafu,+ ne tshitu muanji kudia bimpanga bia mu tshisumbu tshia mikoko yebe to.
39 Tshivua nkutuadila nyama yonso uvuabu bapandulula kudi nyama ya luonji to.+ Mvua mfuta dijimina diende meme nkayanyi. Nansha pavuabu biba nyama mu munya anyi bamuiba butuku, uvua undomba bua meme kumufuta.
40 Mu munya mvua nkenga ne luya, butuku ne mashika, ne tulu tuvua tunnyema mu mêsu.+
41 Ndi muenze bidimu 20 mu nzubu muebe. Ndi mukuenzele mudimu bidimu 14 bua bana bebe ba bakaji babidi, ne bidimu bisambombo bua bimuna biebe, kadi udi mushintulule difutu dianyi misangu dikumi+ mijima.
42 Bu Nzambi wa tatuanyi,+ Nzambi wa Abalahama ne Yeye udi Izaka utshina,+ kayi ku luseke luanyi, dîba edi uvua mua kuikala mumpingaje bianza bitupu. Nzambi mmumone dikenga dianyi ne mudimu mukole wa bianza bianyi, ke bualu kayi uvua mukubele butuku bua kutshia lelu.”+
43 Nunku Labana wakambila Yakoba ne: “Bana ba bakaji aba mbana banyi ne bana aba mbana banyi, ne bimuna ebi mbimuna bianyi, bintu bionso biudi umona ebi mbianyi meme ne bana banyi ba bakaji. Mbualu kayi bubi bundi mua kubenzela lelu, bobu aba anyi bana badibu balele?
44 Mpindieu luaku tudie nebe tshipungidi bua tshikale tshijadiki pankatshi petu.”
45 Nunku Yakoba wakangata dibue, kudimanyikaye bu dikunji.+
46 Pashishe Yakoba wakambila bana babu ne: “Angulayi mabue!” Bakambula mabue, kuakunguijabu mushiki. Nunku bakadiila biakudia pa mushiki wa mabue au.
47 Labana wakatuadija kubikila mushiki wa mabue au ne: Yegâ-sahaduta, kadi Yakoba wakawubikila yeye ne: Galede.
48 Ke Labana kuamba ne: “Mushiki wa mabue eu wikale tshijadiki pankatshi panyi nebe lelu.” Ke bualu kayi bakawubikila ne: Galede,+
49 ne Tshibumba tshia nsentedi, bualu wakamba ne: “Yehowa atungunuke ne kutangila pankatshi panyi nebe patudi katuyi tumonangana.
50 Wewe mukengeshe bana banyi ba bakaji, ne wewe mutuadije kusakidila bakaji bakuabu ku bana banyi ba bakaji, nansha mudi muntu kayi netu, uvuluke ne: Nzambi neikale ntemu pankatshi panyi nebe.”
51 Labana wakambila kabidi Yakoba ne: “Tangila mushiki wa mabue eu ne dikunji dindi muimanyike pankatshi panyi nebe edi.
52 Mushiki wa mabue eu ntshijadiki, ne dikunji edi ntshintu tshidi tshijadika+ ne: tshiakusambuka mushiki wa mabue eu bua kukuenzela bibi ne wewe pebe kuakusambuka mushiki wa mabue eu ne dikunji edi bua kungenzela bibi.
53 Nzambi wa Abalahama+ ne Nzambi wa Nahô, Nzambi wa tatuabu, akose tshilumbu pankatshi petu.” Kadi Yakoba yeye wakaditshipa mu dîna dia Yeye udi tatuende Izaka utshina.+
54 Panyima pa malu aa, Yakoba wakalambula mulambu ku mukuna au, kubikilaye bana babu bua kudiabu diampa. Nunku bakadia, kulalabu butuku abu ku mukuna au.
55 Kadi Labana wakajuka patshiatshia, kutuaye bikulu bende ne bana bende ba bakaji mishiku,+ kubabeneshaye.+ Pashishe Labana wakaya, kupinganaye kuende.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Genese 31
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
MALU A MU NSOMBELU
Ndi mu ditalala ne Nzambi ne mamuanyi kabidi
MAMUANYI wakangebeja ne: “Bua tshinyi kuena musue kutendelela bankambua bebe? Kuenaku umona ne: bobu ke badi benze bua wikale ne muoyo anyi? Kuenaku mua kubaleja dianyisha anyi? Bua tshinyi udi musue kulekela bilele bidi bankambua betu batushile? Paudi ubenga kunemeka bankambua betu, bidi bisua kuleja ne: ntendelelu wetu udi tshianana.” Pakamba mamuanyi mêyi aa, wakatuadija kudila.
Ngondo mikese kumpala kua bualu ebu kuenzeka, Bantemu ba Yehowa bavua balombe mamuanyi bua kulonga nende Bible. Kavua musue kulonga to, kadi bua kuleja bukalanga, wakabalomba bua balonge nanyi Bible. Kadi mpindieu uvua mumfikile munda, bualu buvuaye kayi wenza pa tshibidilu bu mumvua mmutumikila misangu yonso. Kadi, bu mumvua musue kusankisha Yehowa, tshivua mua kutumikila mamuanyi musangu eu to. Kabivua bipepele to, kadi Yehowa wakampesha bukole.
NDI NDONGA MALU A YEHOWA
Anu bu bantu ba bungi ba mu Japon, bena mu dîku dietu bavua bena Buddha. Kadi ngondo ibidi meme mumane kutuadija kulonga ne Bantemu ba Yehowa, mvua mutuishibue ne: Bible udi wamba bulelela. Pangakalonga ne: mvua ne Tatuanyi wa mu diulu, ngakapeta dijinga dikole dia kumumanya bimpe. Ku ntuadijilu, tuvua tuyukila ne maman malu avuabu bandongesha. Ngakatuadija kubuela mu bisangilu mu Dia lumingu ku Nzubu wa Bukalenge. Pangakalonga malu a bungi, ngakambila maman ne: mvua ne bua kulekela bilele bia bena Buddha. Diakamue, tshilunji tshiende kushintuluka. Wakamba ne: “Kuikala mu dîku ne muntu udi kayi munange bankambua betu ndiakabi.” Wakangambila bua ndekele kulonga Bible ne kubuela mu bisangilu. Tshivua ngela meji ne: maman uvua mua kungambila bualu bua nunku to. Uvua mulue anu bu muntu mukuabu.
Papa uvua mutue ku tshia maman. Mvua mulonge mu Efeso nshapita 6 ne: Yehowa uvua musue bua meme kutumikila baledi banyi. Mvua musue bua dîku dietu dikale anu mu ditalala, ke meme kuela meji ne: meme mubateleje, ndekelu wa bionso nebanteleje panyi. Tshikondo atshi, mvua ndilongolola ku mateta a mu kalasa, nunku ngakangata dipangadika bua kutumikila tshivua baledi banyi bambe munkatshi mua ngondo isatu. Kadi ngakalaya Yehowa ne: mvua ne bua kutuadija kabidi kubuela mu bisangilu pavua ngondo isatu ikumbana.
Dipangadika dianyi divua dibi bua malu abidi aa: Bua kumpala, mvua ngela meji ne: panyima pa ngondo isatu, mvua mua kuikala anu ne dijinga dikole dia kuenzela Yehowa mudimu. Kadi malanda anyi nende akateketa ne lukasa luonso. Buibidi, papa ne maman bakenza muabu muonso bua kungitabijija bua kulekela kuenzela Yehowa mudimu.
DIAMBULUISHA NE BULUISHI
Ku Nzubu wa Bukalenge ngakapeta Bantemu ba bungi bavuabu baluisha kudi bena mu mêku abu. Bakanjadikila ne: Yehowa uvua ne bua kunkolesha. (Matayi 10:34-37) Bakangumvuija ne: meme mushale ne lulamatu kudi Yehowa, bena mu dîku dietu bavua mua kulonga bua kumumanya. Bu mumvua musue kueyemena Yehowa, ngakatuadija kusambila bikole.
Bena mu dîku dietu bakanduisha mu mishindu ya bungi. Maman wakansengelela bua ndekele kulonga Bible, ne kutuadija kungeleshisha meji. Misangu ya bungi mvua nshala mupuwe. Pamvua nteta kuakula, tuvua misangu ya bungi tukokangana bualu yonso wa kutudi uvua ujinga kuleja ne: tshivuaye wamba ke tshilelela. Mpindieu ndi mmona ne: bu meme munemeke mmuenenu wa maman ne malongesha ende, nsombelu uvua mua kuikala muimpe. Baledi bakampesha midimu ya bungi ya ku nzubu bua tshipatuki lupangu. Imue misangu, bavua bakanga ku nzubu nshala pambelu anyi babenga kunshila biakudia.
Maman wakalomba bantu bakuabu bua bamuambuluishe bua nshintulule mmuenenu wanyi. Wakakuatshila mulongeshi wetu, kadi tshiakashintuluka to. Maman wakaya nanyi kudi mfumuende wa mudimu bua angitabijije ne: bitendelelu bionso kabiena ne mushinga to. Wakabikila kabidi balela betu ku telefone, ubalomba diambuluisha wenda udila. Bualu ebu buakantonda bikole. Kadi mu bisangilu, bakulu bakamvuluija ne: pavua maman wambila bantu bakuabu bua nsombelu wetu, uvua ubayisha.
Baledi banyi bavua basue bua meme kulonga tulasa tua iniversite bua meme kupeta mudimu muimpe. Bu mutuvua tuetu bonso tufika munda bikole patuvua tuyukila bua bualu ebu, katuyi tukokesha bua kubuyukila mu ditalala, ngakabafundila mikanda bua kubumvuija bipatshila bianyi. Tatu wakafika munda bikole ne kuamba ne: “Wewe wela meji ne: udi mua kupeta mudimu, uwupete malaba, tshianana udi umbuka ku nzubu eku.” Ngakasambila bua kulomba Yehowa diambuluisha. Dituku diakalonda, pamvua nyisha, bana betu ba bakaji babidi bakampesha mudimu wa kulongesha bana babu kumbelu. Tatu kavua musanke to, nunku wakanjila ne kutuadijaye kundengulula. Maman wakamba ne: bivua bimpe wewe kuikala muenzavi pamutu pa kuikala Ntemu wa Yehowa.
Yehowa wakangambuluisha bua kuakaja ngelelu wanyi wa meji ne kumanya tshia kuenza
Mvua imue misangu mmona anu bu ne: Yehowa kavua musue bua nkandamene baledi banyi mushindu eu to. Ke meme kusambila Yehowa ne kuelangana meji bua tshivua Bible wamba bua dinanga diende. Biakangambuluisha bua kuikala ne mmuenenu muimpe ne kujingulula ne: baledi banyi bavua banduisha bualu bavua baditatshisha bua bualu buanyi. Yehowa wakangambuluisha bua kuakaja ngelelu wanyi wa meji ne kumanya tshia kuenza. Bualu bukuabu, bu mumvua ngenza mudimu wa buambi bikole, ngakawunanga bikole. Nunku ngakajinga bua kulua mpanda-njila.
NDI NDUA MPANDA-NJILA
Pakumvua bamue bana betu ba bakaji bena Kristo ne: mvua musue kulua mpanda-njila, bakangambila bua kuanji kuindila bua tshilunji tshia baledi banyi tshituye. Ngakalomba Nzambi meji, kuenza makebulula, kuela meji bua malu avua ansaka bua kulua mpanda-njila ne kuyukila ne bana betu ba balume ne ba bakaji bakadi bamonamone malu. Pashishe ngakangata dipangadika dia kusankisha Yehowa. Ngakajingulula kabidi ne: nansha meme muindile tshikondo kampanda kumpala kua kulua mpanda-njila, baledi banyi bavua anu mua kutungunuka ne kunduisha.
Ngakalua mpanda-njila mu tshidimu tshianyi tshia ndekelu tshia tulasa tua bikadilu. Panyima pa matuku, ngakajinga bua kuya muaba uvuabu dijinga ne bamanyishi ba bungi. Kadi baledi kabavua basue bua ngumbuke ku nzubu to. Ke bua tshinyi ngakindila too ne pangakakumbaja bidimu 20. Pashishe ngakalomba Betele bua bantume ku Sud kua Japon, teritware uvua pabuipi ne balela banyi bua kabitondi maman bikole to.
Pamvua mu mudimu eu, mvua ne disanka bua kumona balongi banyi ba Bible ba bungi batambula. Ngakatuadija kulonga Anglais bualu mvua musue kuvudija mudimu wanyi. Pangakamona tshisumi tshivua natshi bampanda-njila ba pa buabu babidi ba mu tshisumbu tshietu ne muvuabu bambuluisha bakuabu, ngakangata panyi dipangadika dia kulua mpanda-njila wa pa buende. Tshikondo atshi, maman wakasama bikole misangu ibidi, ne misangu yonso eyi mvua mpingana ku nzubu bua kumuambuluisha. Biakamukemesha bikole, kutuadijaye kungenzela malu ndambu ne bulenga.
MABENESHA A BUNGI A KUDI YEHOWA
Bidimu muanda mutekete pashishe, Atsushi, umue wa ku bampanda-njila ba pa buabu bankadi muakule bualu buabu wakantumina mukanda. Uvua musue kusela ne kunkonkaye bua kunsela. Tshivua ngela meji ne: Atsushi uvua mua kungebeja bua kunsela to, ne tshivua ngela meji ne: nansha yeye pende uvua ungelela meji a buena aa to. Panyima pa ngondo umue, ngakamuandamuna ne: mvua musue kuanji kumumanya bimpe. Tuakajingulula ne: tuvua ne bipatshila bia muomumue. Tuvua basue kutungunuka ne mudimu wa ku dîba ne ku dîba ne badiakaje bua kuitaba mudimu wonso uvuabu batupesha. Ndekelu wa bionso tuakaselangana. Ngakasanka bikole bua muvua baledi ne balela banyi bakuabu balue mu dibaka dietu.
Matuku makese pashishe, patuvua tuenza mudimu bu bampanda-njila ba pa tshibidilu, bakateka Atsushi mutangidi wa tshijengu muambuluishi. Panyima pa matuku, tuakalua bampanda-njila ba pa buabu ne pashishe tuetu kutuadija mudimu wa dikumbula bisumbu. Patuakajikija kukumbula bisumbu bia mu tshijengu tshietu bua musangu wa kumpala, Betele wakatubikila ku telefone. Bakatuebeja bua kumanya ni tuvua mua kuitaba bua kuya mu Népal bua kutungunuka ne mudimu wa dikumbula bisumbu.
Mvua ndiebeja muvua baledi banyi mua kumvua bu meme mua kuya muaba wa kule. Pangakababikila ku telefone, papa wakangandamuna ne: “Muaba uudi uya mmuimpe.” Lumingu lumue kumpala, mulunda wa papa uvua mumupeshe mukanda uvua wakula bua Népal, ne papa uvua mene wela meji ne: uvua muaba muimpe wa yeye kuya kumona.
Tuvua ne disanka dia bungi dia kuikala munkatshi mua bantu bimpe ba mu Népal. Pashishe, bakatukumbajila kabidi ditunga dia Bangladesh mu tshijengu tshietu. Nansha muvua ditunga dia Bangladesh pabuipi ne dia Népal, divua dishilangane nadi bikole. Tuvua bayishamu mu mishindu ya bungi. Panyima pa bidimu bitanu, bakatupingaja mu Japon mutudi tukumbula bisumbu mpindieu.
Ndi mulonge malu a bungi adi atangila Yehowa patuvua tuenza mudimu mu Japon, mu Népal ne mu Bangladesh. Bantu ba mu matunga aa badi ne bikadilu, bibidilu ne bilele bishilangane. Muntu yonso udi wende mushindu. Ndi mumone mudi Yehowa utabalela muntu yonso pa nkayende, umuanyisha, umuambuluisha ne umubenesha.
Ndi ne malu a bungi a kuelela Yehowa tuasakidila. Mmunganyishile bua kumumanya, kumuenzela mudimu ne mmumpeshe mulume muena Kristo muimpe. Nzambi mmungambuluishe bua kuangata mapangadika mimpe, ne mpindieu ndi nende mu malanda mimpe, ne ndi mu malanda mimpe ne bena mu dîku dietu. Ku diambuluisha dia Yehowa, meme ne maman tudi kabidi balue balunda bimpe. Ndi ne disanka dia bungi bua mundi mu ditalala ne Nzambi ne mamuanyi kabidi.

robotstxt: allowed

filter: keep


text:
MUNTU UYUKILA NE NTEMU WA YEHOWA
Bua tshinyi bidi bikengela kuvuluka lufu lua Yezu?
Bualu budi bulonda ebu, mmuyuki udi Ntemu wa Yehowa mua kuenza ne muntu kampanda. Tutekabi ne: Ntemu wa Yehowa udi ne dîna ne: Melanie udi uya kumbelu kua muntu mukaji mukuabu diende Charli.
“TUNGUNUKAYI NE KUENZA NUNKU BUA KUMVULUKA”
Melanie: Charli wetuawu. Mvua ne disanka dia bungi bua kukumona mu Tshivulukilu tshia lufu lua Yezu lumingu lushale. * Uvua mumone bishi tshibilu atshi?
Charli: Mvua musanke bua kuikalamu, kadi mu kuamba kuimpe tshivua mumvue bimpe bionso bivuabu bambamu to. Nkadi mumvue bakula bua bantu basekelela diledibua dia Yezu mu Nowele ne bua dibika diende ku lufu mu Pasaka, kadi tshitu muanji kumvua bakula bua muntu uvuluka lufu luende to.
Melanie: Mmuomu, Nowele ne Pasaka mbibilu bidi bitangalake pa buloba bujima. Kadi Bantemu ba Yehowa badi bamona ne: bidi ne mushinga bua kusekelela lufu lua Yezu. Wewe muikale ne ndambu wa minite, nengikale ne disanka dia kukuleja tshitubu benzela nanku.
Charli: Eyowa, ndi ne ndambu wa minite.
Melanie: Mu tshikoso, Bantemu ba Yehowa batu bavuluka lufu lua Yezu bualu uvua muambile bayidi bende bua kuenza nanku. Mona tshivua tshienzeke butuku bua muladilu wa lufu lua Yezu. Ukadiku mumvue bakula bua didia dia pa buadi divuaye mudie ne bayidi bende ba lulamatu anyi?
Charli: Udi usua kuakula bua Didia dia dilolo dia ndekelu anyi?
Melanie: Menemene. Batu kabidi badibikila ne: Didia dia dilolo dia Mukalenge. Pavuabu munkatshi mua didia adi, Yezu wakambila bayidi bende amue malu masunguluke a bobu kuenza. Udiku mua kubala mêyi ende adi mu Luka 22:19 anyi?
Charli: Eyowa. “Wakangata kabidi diampa, kusakidilaye Nzambi, kuditshibula, kubapeshaye wamba ne: ‘Etshi tshidi tshileja mubidi wanyi wafidibua bua bualu buenu. Tungunukayi ne kuenza nunku bua kumvuluka.’”
Melanie: Tuasakidila. Tangila mu tshiambilu tshia ndekelu tshia mvese eu umone tshidi Yezu muambe bua kuenza: “Tungunukayi ne kuenza nunku bua kumvuluka.” Kabidi kumpala mene kua Yezu kuambila bayidi bende bua kumuvuluka, wakaleja patoke tshivuabu ne bua kuvuluka bua bualu buende. Wakamba ne: uvua ne bua kufila muoyo wende bua bayidi bende. Yezu wakaleja lungenyi lua muomumue elu mu mêyi adi mu Matayi 20:28. Mvese au udi wamba ne: “Muana wa muntu kavua mulue bua bamuenzele mudimu to, kadi wakalua bua kuenzela bakuabu mudimu ne kufila muoyo wende bu tshia kupikula natshi bantu ba bungi.” Mu tshikoso, Bantemu ba Yehowa batu badisangisha tshidimu tshionso dituku dia mufikilu wa lufu lua Yezu bua kuvuluka mulambu wa kupikula nawu bantu uvua Yezu mufile. Lufu luende ludi mua kupetesha bantu bonso badi batumikila muoyo.
BIVUA BIKENGELA KUFILA TSHINTU TSHIA KUPIKULA NATSHI BANTU BUA TSHINYI?
Charli: Nkadi mumvue bantu bamba ne: Yezu uvua mufue bua tupete muoyo. Kadi mu bulelela, tshitu muanji kumvua bimpe mudi bualu abu mua kuenzeka to.
Melanie: Charli, kuena nkayebe to. Dilongesha dia mulambu wa Yezu udi upikula bantu ndilongesha dikole bua kudiumvua. Kadi didi kabidi munkatshi mua malu mimpe ne malelela adi mu Dîyi dia Nzambi. Udi mumone bishi, utshidi ne ndambu wa minite anyi?
Charli: Tshidi ne ndambu wa minite.
Melanie: Mbimpe. Ndi mfuma ku dibala tshiena-bualu tshidi tshiakula bua mulambu wa kupikula nawu bantu, ne nentete kukumvuijatshi mu mushindu mupepele.
Charli: Kakuena bualu.
Melanie: Bua tuetu kumvua bimpe tshidi mulambu wa kupikula nawu bantu umvuija, tudi ne bua kuanji kumvua nsombelu uvua Adama ne Eva bakebeshe pavuabu benze bubi mu budimi bua Edene. Bua tuetu kumvua tshivua tshienzeke, tuanji tubale Lomo 6:23. Udiku mua kubala mvese eu anyi?
Charli: Eyowa. Udi wamba ne: “Difutu dia bubi ndufu, kadi dipa didi Nzambi ufila mmuoyo wa tshiendelele mu Kristo Yezu Mukalenge wetu.”
Melanie: Tuasakidila. Tukonkononabi mêyi aa bimpe. Tshia kumpala, mona mudi mvese eu ubanga: “Difutu dia bubi ndufu.” Ebu mbualu bupepele buvua Nzambi muambe katshia ku ntuadijilu wa bukua bantu, mmumue ne: difutu anyi tshibawu tshia bubi ndufu. Mu bulelela, ku ntuadijilu kakuvua muntu nansha umue uvua muena bubi to. Adama ne Eva bavua bafukibue bapuangane, ne bana babu bonso bavua pabu mua kuledibua bapuangane. Nunku kakuvua mua kuikala bualu buvua mua kuenza bua muntu afue to. Adama ne Eva ne ndelanganyi yabu yonso bavua ne ditekemena dia kuikala ne muoyo wa kashidi mu nsombelu wa disanka. Kadi anu mutudi bamanye, malu kaavua menzeke mushindu au to, ki mmuomu anyi?
Charli: Mmuomu. Adama ne Eva bakadia tshimuma tshivuabu babakandike.
Melanie: Mmuomu. Pavua Adama ne Eva badie tshimuma, mmumue ne: pavuabu basungule bua kubenga kutumikila Nzambi, bavua benze bubi. Mu bulelela, bavua basungule bua kulua bantu bapange bupuangane, bua kulua bena mibi. Disungula diabu adi kadivua ne bua kupatula bipeta bibi anu kudi Adama ne Eva to, kadi kabidi kudi ndelanganyi yabu yonso.
Charli: Udi usua kuamba tshinyi?
Melanie: Ndi mua kukupesha tshilejilu. Anji ngambilabi, utu musue kuosha mampa anyi?
Charli: Eyowa!
Melanie: Tufuanyikijabi ne: udi ne kashete kapiakapia kimpe ka kuoshela mampa. Kadi wewe kuyi muanji kuoshelamu mampa musangu nansha umue, kadi kadituta panshi ne kabondakana. Ngambila, ntshinyi tshienzekele mampa onso audi woshelamu? Wowu pawu kaakulonda mudi kashete kabondakane anyi?
Charli: Eyowa, kemuikalawu.
Melanie: Bia muomumue, pavua Adama ne Eva basungule bua kutombokela Nzambi, “bakabondakana” anyi bakanyanguka bua bubi ne dipanga bupuangane. Bu muvuabu balue bena mibi kumpala kua kulelabu bana, bana babu bonso bavua ne bua kuledibua pabu babondakane. Bavua ne bua kuledibua bonso mu bubi. Mu Bible, muaku “bubi” kawena uleja anu tshienzedi patupu to, kadi udi uleja kabidi nsombelu utudi bapiane. Tshipeta tshia ndekelu tshidi ne: nansha mutuvua tuetu nebe katuyi benze bualu bubi nansha bumue (bualu katuvua nansha banji kuledibua) pavua Adama ne Eva benze bubi, bavua batukebele tuetu ne ndelanganyi yabu yonso ne yetu dipanga bupuangane ne bubi bidi bifikisha ku lufu. Anu mutudi tubala mu Lomo 6:23 difutu dia bubi ndufu.
Charli: Abi si mbibi. Bua tshinyi bantu bonso badi mua kukenga kashidi bua bubi bua Adama ne Eva?
Melanie: Udi muambilamu, bidi bimueneka bu ne: mbibi. Kadi kakuena anu atshi to. Nzambi, mu buakane buende bupuangane, wakapangadija bua Adama ne Eva bafue bua mibi yabu, kadi kavua mutushiye tuetu ndelanganyi yabu tshianana katuyi ditekemena to. Nzambi wakatulongoluela mushindu wa kutumbusha mu dikenga edi. Ke muaba udi mulambu wa Yezu wa kupikula nawu bantu ubuelela mu tshialu. Tangila kabidi mvese wa Lomo 6:23. Panyima pa Bible mumane kuamba ne: “Difutu dia bubi ndufu,” udi wamba kabidi ne: “Kadi dipa didi Nzambi ufila mmuoyo wa tshiendelele mu Kristo Yezu Mukalenge wetu.” Nunku lufu lua Yezu ke ludi lutunzuluila njila wa tuetu kupanduka ku bubi ne ku lufu. *
TSHINTU TSHIA KUPIKULA NATSHI BANTU NDIPA DITAMBE BUNENE DIA NZAMBI
Melanie: Kudi kabidi bualu bukuabu mu mvese eu bundi musue kukuleja.
Charli: Mbualu kayi abu?
Melanie: Mona, mvese udi wamba ne: “Dipa didi Nzambi ufila mmuoyo wa tshiendelele mu Kristo Yezu Mukalenge wetu.” Nunku bikalabi ne: Yezu ke udi mutukengele ne mutufuile, mufile muoyo wende bua bualu buetu, bua tshinyi mvese eu udi wakula bua tshia kupikula natshi bantu bu “dipa didi Nzambi ufila?” Bua tshinyi kena wamba ne: “ndipa didi Yezu ufila”? *
Charli: Hmm. Tshiena mumanye to.
Melanie: Nzambi uvua mufuke Adama ne Eva, ne yeye ke uvuabu benzele bubi pavuabu babenge kumutumikila mu budimi bua Edene. Uvua ne bua kuikala munyingalale bikole pavua bana bende ba pa buloba babidi ba kumpala bamutombokele. Kadi Yehowa wakaleja diakamue muvuaye mua kujikija bualu abu. * Wakalongolola bua umue wa ku bana bende ba mu diulu alue pa buloba, ikale muntu mupuangane ne ndekelu wa bionso afile muoyo wende bu mulambu wa kupikula nawu bantu. Nunku mu bulelela, malu onso avua atangila difila dia mulambu wa kupikula nawu bantu avua dipa didi difuma kudi Nzambi. Kudi kabidi bualu bukuabu budi buleja mudi tshintu tshia kupikula natshi bantu tshikale dipa didi difuma kudi Nzambi. Ukadiku muele meji bua tshivua Nzambi mua kuikala mumvue pavuabu bashipe Yezu anyi?
Charli: Tòo, tshitu muanji kuela meji bua bualu abu to.
Melanie: Ndi mumone bintu bia bana kunaya nabi kumpala kua nzubu webe. Udi ne bua kuikala ne bana.
Charli: Mmuomu, ndi ne bana babidi, wa balume ne wa bakaji.
Melanie: Bu muudi muledi, anji elabi meji bua muvua Tatuende wa Yezu udi mu diulu, Yehowa Nzambi, ne bua kuikala mumvue dituku divua Yezu mufue. Ndi nsua kuamba ne: Nzambi uvua mua kuikala mumvue bishi mu diulu pavuaye mumone bakuata muanende munanga, bamufuisha bundu ne bamukuma mankomo? Mmunyi muvua Tatu mumvue kabidi pavuabu bapopele muanende misonso ku mutshi ne bamulekelaku wenda ukenga bua kukula muoyo?
Charli: Uvua ne bua kuikala mumvue bibi be!Tshitu muanji kuelela bualu abu meji to!
Melanie: Mmuomu, mbikole bua tuetu kumvuija menemene muvua Nzambi mumvue dituku adi. Kadi tudi bamanye ne: utu pende unyingalala anyi usanka, ne tudi bamanye kabidi tshivuaye mulekeele malu au enzeka. Mbatumvuije bualu abu bimpe mu mvese udi bantu batambe kumanya wa Yone 3:16. Udiku mua kumubala anyi?
Charli: Eyowa. Udi wamba ne: “Bu muvua Nzambi munange ba pa buloba bikole menemene, wakabapesha Muanende mulela umuepele bua muntu yonso udi uleja ditabuja kudiye kafu, kadi ikale ne muoyo wa tshiendelele.”
Mulambu wa kupikula nawu bantu udi uleja dinanga ditambe bunene dia katshia ne katshia
Melanie: Tuasakidila. Tangila kabidi ku ntuadijilu kua mvese eu. Udi wamba ne : ‘Nzambi uvua munange ba pa buloba.’ Dinanga ke mamuende wa bualu. Dinanga divua disake Nzambi bua kutuma Muanende pa buloba bua kutufuila. Bushuwa, mulambu wa kupikula nawu bantu udi uleja dinanga ditambe bunene dia katshia ne katshia. Bualu ebu ke budi Bantemu ba Yehowa badisangishila bua kuvuluka tshidimu tshionso dituku dia mufikilu wa lufu lua Yezu. Malu atudi bakonkonone aa mmakuambuluishe anyi?
Charli: Eyowa, mmangambuluishe. Tuasakidila bua dîba diudi mupitshishe bua kukonkonona nanyi bualu ebu.
Udiku ne lukonko lua malu a mu Bible ludi lukutatshisha anyi? Udiku ne bualu kampanda buudi musue kumanya pa bidi bitangila Bantemu ba Yehowa anyi? Biobi nanku, kuelakanyi bua kuebeja Ntemu wa Yehowa yonso uwapetangana nende. Neikale ne disanka bua kuyukila nebe.
^ tshik. 5 Bantemu ba Yehowa batu badisangisha musangu umue ku tshidimu dituku dia mufikilu wa lufu lua Yezu bua kuvuluka mulambu wende. Tshidimu etshi, mufikilu wa lufu luende eu newikale mu ditanu dia 3 ngondo 4.
^ tshik. 32 Tshiena-bualu tshikuabu tshia mu biena-bualu ebi netshileje mudi mulambu wa Yezu udi upikula utupandisha ku bubi, ne tshitudi ne bua kuenza bua kutuambuluishawu.
^ tshik. 36 Bilondeshile Bible, Nzambi ne Yezu mbantu babidi bashilangane. Bua kumanya malu makuabu, bala nshapita 4 wa mukanda wa Bible utu ulongesha tshinyi menemene? mupatula kudi Bantemu ba Yehowa.
^ tshik. 38 Bala Genese 3:15.


text: 9 Dîyi dia kudi Nzambi:“Dîyi dia Yehowa didi dipisha buloba bua Hadalaka,Ne Damaseke ke udidi dipatshila,*+Bualu dîsu dia Yehowa didi pa bukua bantu+Ne pa bisa bionso bia Isalele,2 Bua kupisha Hamate+ udi mudie nende mukalu,Ne kupisha Tulo+ ne Sidona+ bualu badi ne meji a bungi.+3 Tulo wakadibakila tshibumba tshikole.*Wakakunguija mushiki wa arjan bu lupuishiNe or bu buloba bua mu misesu.+4 Mona! Yehowa neumbushe bintu biende,Ne neashipe tshiluilu tshiende mu mbuu;*+Ne yeye neoshike mu kapia.+5 Ashekelona neamone bualu ebu ne neikale ne buôwa;Gaza neumvue kanyinganyinga kakole,Kabidi ne Ekelona, bualu ditekemena diende ndifuishibue bundu.Mukalenge neajimine mu Gaza,Ne bantu kabakusombela kabidi mu Ashekelona to.+6 Muana udi mulela ne muntu wa ku babende neasombele mu Ashedodo,Ne nengumbushe lutambishi lua Peleshete.+7 Nengumbushe bintu bidi ne mashi mukana muendeNe bintu bia muendi ku mênu kuende,Ne nebamushiye bua Nzambi wetu;Ne yeye nealue bu mfumu wa tshisa* mu Yuda,+Ne Ekelona nealue bu muena Yebuse.+8 Nennyunguluke nzubu wanyi bu mulami,*+Nunku kakuakuikala muntu upitshilamu anyi muntu upinganyinamu to;Ne mufidi wa midimu mikole* nansha umue kakupitshilamu kabidi,+Bualu mpindieu ndi mumone bualu ebu* ne mêsuanyi.9 Sanka bikole, wewe muana wa bakaji wa Siona.Ela lubila lua ditshimuna, wewe muana wa bakaji wa Yelushalema.Mona! Mukalenge webe udi ulua kuudi.+Yeye mmuakane, udi ulua ne lupandu,*Mmuena budipuekeshi+ ne mmubande pa mpunda,Pa muana wa mpunda,* muana mutekete wa mpunda mukaji.+10 Nengumbushe ditempu dia mvita ku EfelayimaNe kabalu ku Yelushalema.Buta bua mikete bua mvita nebumbushibue.Ne yeye neamanyishe bisamba ditalala;+Bukokeshi buende nebuikale kumbukila ku mbuu too ne ku mbuu mukuabuNe kumbukila ku Musulu* too ne ku ntengu ya buloba.+11 Kadi wewe mukaji, ku mashi a tshipungidi tshiebe,Nempatule bena buloko bebe mu tshina tshidi katshiyi ne mâyi.+12 Pinganayi muaba wa kusokomena, nuenu bena buloko badi ne ditekemena.+Ndi nkuambila lelu eu ne:‘Nenkufute, wewe mukaji, misangu ibidi.+13 Bualu nennane* Yuda bu buta bua mikete.Nenguwuje buta bua mikete ne Efelayima,*Ne nembishe bana bebe, wewe Siona,Bua kuluanganabu ne bana bebe, wewe Grese,Ne nenkuvuije bu muele wa mvita wa muena mvita.’14 Yehowa neamueneke pa mutu pabu,Ne mukete wende newupatuke bu mupenyi wa mvula.Mukalenge Mutambe Bunene Yehowa neele mpungi,+Ne neaye kumpala ne tshipepele tshikole tshia ku sud.15 Yehowa wa biluilu neabaluile mvita,Ne bobu nebadie ne nebikale ne bukokeshi pa mabue a kukupa ne ndundu.+Nebanue ne nebasasakane, anu bu banue mvinyo;Ne nebuwujibue anu bu tshibakudi,Bu matumba a tshioshelu.+16 Yehowa Nzambi wabu neabapandishe dituku adiBu tshisumbu tshia mikoko tshia bantu bende;+Bualu nebikale bu mabue a mushinga mukole a tshifulu tshia butumbi* adi abalakana pa mutu pa buloba buende.+17 Bualu, ke mudi buimpe buende bunene nunku,+Ne ke mudi bulengele buende bunene nunku!Ntete neyikoleshe nsongalume,Ne mvinyo mupiamupia neakoleshe nsongakaji itshidi tumama.”+


text: 6 Yehowa wakambila kabidi Mose ne:2 “Bikala muntu* muenze mpekatu ne muenze bualu bua dipanga lulamatu kudi Yehowa+ pa kudinga muena mutumba nende bua tshintu tshidibu batekeshe kudiye,+ anyi tshintu tshidibu bamueyeke, peshi yeye muibe anyi mushime muena mutumba nende mumuibe,3 anyi muangule tshintu tshijimine ne mushime bua tshintu atshi, ne bikalaye muenze mutshipu wa dishima bua mpekatu yonso wa mushindu eu udiye mua kuenza,+ udi ne bua kuenza nunku:4 Bikalaye muenze mpekatu ne mupile, udi ne bua kupingaja tshintu tshivuaye muibe, tshivuaye munyenge, tshivuaye mupetele ku dishima, tshivuabu batekeshe kudiye, anyi tshintu tshijimine tshivuaye muangule,5 peshi tshintu kayi tshionso tshivuaye muenzele mutshipu wa dishima, ne udi ne bua kutshifuta tshionso tshijima,+ kusakidilaku ne tshia bitanu tshia mushinga watshi. Udi ne bua kutshipesha muena tshintu dituku didibu bajadika dipila diende.6 Bua mulambu wa dipila, neatuadile muakuidi tshimpanga tshia mukoko tshimpe tshia mu tshisumbu tshia mikoko, bilondeshile mushinga udibu batue, bu mulambu wende wa dipila wa kupesha Yehowa.+7 Muakuidi neamubuikidile mpekatu kumpala kua Yehowa, ne muntu au neafuidibue luse bua bualu kayi buonso budiye mua kuikala muenze buvua bumukebele dipila.”+8 Yehowa wakatungunuka ne kuakula ne Mose, wamba ne:9 “Tumina Alona ne bana bende ba balume dîyi ne: ‘Mukenji wa mulambu wa kuosha ngowu eu:+ Mulambu wa kuosha udi ne bua kushala mu kapia kadi pa tshioshelu butuku bujima too ne mu dinda, badi ne bua kulama kapia anu katema pa tshioshelu.10 Muakuidi neavuale tshilamba tshiende tshia mudimu tshia line+ ne neavuale kaputula*+ ka line bua kujika mubidi wende. Pashishe neumbushe butu*+ bua mulambu wa kuosha uvua kapia kashidishe pa tshioshelu, ne neabuele kumpenga kua tshioshelu.11 Pashishe neavule bilamba biende,+ neavuale bilamba bikuabu, ne neaye ne butu muaba wa mankenda udi pambelu pa tshitudilu.+12 Badi ne bua kulama kapia bua kikale anu katema pa tshioshelu. Kakena ne bua kujima to. Muakuidi udi ne bua kuela nkunyi+ mu kapia mu dinda dionso ne kulongapu mulambu wa kuosha, ne neafuimishapu mafuta a milambu ya diumvuangana.+13 Badi ne bua kulama kapia bua kikale katema anu kutema pa tshioshelu. Kakena ne bua kujima to.14 “‘Kadi mukenji wa mulambu wa ntete ngowu eu:+ Nuenu bana ba balume ba Alona nudi ne bua kulua nawu ku mêsu kua Yehowa kumpala kua tshioshelu.15 Umue wa kudibu neangate dianza dia bukula mu bukula bunefuke bua mulambu wa ntete ne ndambu wa mafuta a mulambu au ne budimbu bua mupuya muimpe buonso budi pa mulambu wa ntete, ne neabifuimishe pa tshioshelu bu dipembu dimpe* bua tshimanyinu tshia mulambu* kudi Yehowa.+16 Alona ne bana bende ba balume nebadie bidi bishala ku mulambu au.+ Nebabidiile muaba kampanda wa tshijila bu mampa kaayi mela luevene. Nebabidiile mu lubanza lua ntenta wa kusambakena.+17 Kabena ne bua kubiosha ne tshintu tshiela luevene to.+ Ndi mubifile bu tshitupa tshiabu tshia mu milambu yanyi miosha pa kapia.+ Mbintu bitambe tshijila+ anu bu mulambu wa mpekatu ne mulambu wa dipila.18 Muana wa balume yonso wa ku bana ba Alona neabidie.+ Nebikale tshitupa tshiabu tshia kashidi tshia ku milambu ya Yehowa miosha pa kapia mu bipungu bienu bionso.+ Tshintu tshionso tshialengaku* netshilue tshia tshijila.’”19 Yehowa wakambila kabidi Mose ne:20 “Mulambu wikala Alona ne bana bende ba balume ne bua kulua nawu kudi Yehowa dituku diamuelabu manyi ngowu eu:+ tshia dikumi tshia efa*+ wa bukula bunefuke bu mulambu wa ntete wa kufila pa tshibidilu,+ tshitupa mu dinda, tshitupa tshikuabu dilolo.21 Ngua kuenza ne mafuta mu mpanu.+ Neulue nawu musambakaja bimpe ne mafuta, ne neulue nawu mukosolola bitupa bitupa bu tshintu tshikanga tshia mulambu wa ntete, bu dipembu dimpe* kudi Yehowa.22 Muakuidi muela manyi wa munkatshi mua bana bende+ udi umupingana neawufile. Nebafuimishile Yehowa mulambu mujima au. Eu mmukenji wa kashidi.23 Mulambu wa ntete wonso wa muakuidi udi ne bua kuikala mulambu mujima. Kabena ne bua kuwudia nansha.”24 Yehowa wakakula kabidi ne Mose, wamba ne:25 “Ambila Alona ne bana bende ba balume ne: ‘Mukenji wa mulambu wa mpekatu ngowu eu:+ Muaba udibu bashipela mulambu wa kuosha+ ke muaba washipelabu kabidi mulambu wa mpekatu kumpala kua Yehowa. Ntshintu tshitambe tshijila.26 Muakuidi udi uwufila bua mpekatu neawudie.+ Ngua kudiila muaba kampanda wa tshijila, mu lubanza lua ntenta wa kusambakena.+27 “‘Tshintu tshionso tshidi tshilenga ku munyinyi wawu netshilue tshia tshijila, ne padi muntu kayi yonso udiela ndambu wa mashi a mulambu ku bilamba biende, wewe udi ne bua kusukuila tshidi tshimatshile mashi muaba kampanda wa tshijila.28 Dibungu divuabu bawulambile ndia kutayisha. Kadi bobu bawulambile mu tshiesu tshia tshiamu tshia mitaku, dîba adi badi ne bua kupela tshiesu atshi ne kutshisukula ne mâyi.29 “‘Muntu mulume yonso wa munkatshi mua bakuidi neawudie.+ Ntshintu tshitambe tshijila.+30 Kadi kabena ne bua kudia mulambu wa mpekatu bobu babuele ne ndambu wa mashi a mulambu au mu ntenta wa kusambakena bua kubuikila mpekatu muaba wa tshijila.+ Badi ne bua kuwosha mu kapia.


text:
Lumingu lua dia 25/9–1/10
Danyele 4-6
Musambu wa 67 ne disambila
Mêyi a mbangilu (Min. 3 anyi mikese)
BIUMA BIA MU DÎYI DIA NZAMBI
“Udi utungunuka ne kuenzela Yehowa mudimu anyi?”: (Min. 10)
Dan 6:7-10: Danyele wakamba kujimija muoyo wende anu bua kutungunuka ne kuenzela Yehowa mudimu (w10 15/11 6 §16; w06 1/11 24 §12)
Dan 6:16, 20: Mukalenge Dayawesha wakajingulula ne: Danyele uvua mu malanda makole ne Yehowa (w03 15/9 15 §2)
Dan 6:22, 23: Yehowa wakabenesha Danyele bua muvuaye umutendelela kayi utenkakana (w10 15/2 18 §15)
-
Dikeba bubanji bua mu Dîyi dia Nzambi: (Min. 8)
Dan 4:10, 11, 20-22: Mutshi munene wa mu tshilota tshia Nebukadenesâ uvua uleja tshinyi? (w07 1/9 18 §5)
Dan 5:17, 29: Bua tshinyi Danyele uvua mubenge bintu bivua mukalenge Beleshasâ mumupeshe kumpala, kadi panyima kuluaye kubiangata? (w88-F 1/10 30 §3-5; dp 109 §22)
Dibala dia Bible dia lumingu elu ndikulongeshe tshinyi bua Yehowa?
Mbubanji kayi bukuabu buudi mupete mu dibala dia Bible dia lumingu elu?
-
Dibala dia Bible: (Min. 4 anyi mikese) Dan 4:29-37
DIFILA BIKOLE KU MUDIMU WA BUAMBI
Diyisha muntu musangu wa kumpala: (Min. 2 anyi mikese) inv
Dipinganyina muntu: (Min. 4 anyi mikese) inv: Mumanyishi ukavua mushile muntu dibeji dia dibikila musangu mushale. Leja mua kumupinganyina.
Dilonga dia Bible: (Min. 6 anyi mikese) bh 120 §16: Kankamija mulongi bua aleje muoyo mutoke nansha bena mu dîku diabu bamuluisha.
TUIKALAYI NE NSOMBELU WA BUENA KRISTO
Musambu wa 139
“Ubalongeshe bua batungunuke ne kuenzela Yehowa mudimu”: (Min. 15) Diyukidilangana. Pashishe wele filme udi uleja mumanyishi mupiluke uyisha ne mupiamupia. Nuyukidilangane bua malu adimu.
Dilonga dia Bible dia tshisumbu: (Min. 30) kr nshap. 18 §9-20, kazubu ka ne: “Nkuepi kutu mapa etu aya?,” ne kazubu ka diambulula ka ne: “Udiku umona Bukalenge bu bualu bulelela anyi?”
Diambulula, ne kadiosha ka lumingu lualua (Min. 3)
Musambu wa 73 ne disambila


text:
TSHIBUMBA TSHIA NSENTEDI (TSHIA KULONGA) Ngondo wa 11 2015
Mu nimero eu mudi biena-bualu bia kulonga kutuadijila mu lumingu lua dia 28 ngondo wa 12 too ne ku lua dia 31 ngondo wa 1 wa 2016.
Longesha muanebe bua enzele Yehowa mudimu
Ngikadilu isatu ivua nayi Yezu pavuaye ulongesha idi mua kukuambuluisha bua kulongesha bimpe bana bebe.
Longesha muanebe ukadi tshitende bua enzele Yehowa mudimu
Mmunyi muudi mua kuambuluisha muanebe ukadi tshitende bua angate tshikondo etshi bu tshikondo tshia kukola mu nyuma?
Nkonko ya babadi
Ntshijadiki kayi tshidi tshileja ne: bavua babutule tshimenga tshia Yeliko mu matuku makese?
Yehowa udi Nzambi wa dinanga
Mmunyi mudi Yehowa muleje bantu dinanga diende?
Udiku ‘munange muntu nebe bu muudi mudinange’ anyi?
Udi mua kutumikila mukenji wa Yezu mu dibaka diebe, mu tshisumbu tshienu ne mu mudimu wa buambi.
Bidimu lukama bia bukokeshi bua Bukalenge!
Mbintu kayi bisatu bivuabu batupeshe bua kuyisha malu a Bukalenge bua Nzambi?


text: 20 Pakapita matuku, bena Moaba+ ne bena Amona+ pamue ne bamue bena Amonima* bakalua bua kuela Yehoshafata mvita.2 Nunku bakambila Yehoshafata ne: “Musumba munene wa bantu mmulue bua kukuluisha umbukila mu tshitupa tshia buloba tshia ku mbuu,* ku Edome,+ ne mbobu abu mu Hasasona-tamâ, mmumue ne: Ene-gedi.”+3 Ke Yehoshafata kupeta buôwa, ne kudisuikaye* bua kukeba Yehowa.+ Nunku wakamba bua bajile biakudia mu Yuda mujima.4 Pashishe bantu ba mu Yuda bakadisangisha pamue bua kuebeja Yehowa malu;+ bavua bafumina mu bimenga bionso bia mu Yuda bua kuebeja Yehowa malu.5 Pashishe Yehoshafata wakimana kuulu mu tshisumbu tshia Yuda ne Yelushalema mu nzubu wa Yehowa kumpala kua lubanza lupialupia,6 kuambaye ne:“Wewe Yehowa Nzambi wa bankambua betu, wewe kuena Nzambi mu diulu anyi?+ Kuena ne bukokeshi ku mutu kua makalenge onso a bisamba anyi?+ Mu tshianza tshiebe mudi bukokeshi ne bukole, ne muntu nansha umue kena mua kuimana kumpala kuebe to.+7 Wewe Nzambi wetu, kuvuaku muipate bena mu buloba ebu kumpala kua tshisamba tshiebe tshia Isalele ne pashishe mubupeshe bana* ba mulunda webe Abalahama bua buikale buloba buabu bua kashidi anyi?+8 Bakasombelamu, bobu kukuibakilamu muaba munsantu bua dîna diebe+ bamba ne:9 ‘Dikenga diodi ditukuate, nansha ku muele wa mvita, ku dilumbuluisha didi dikebesha dikenga, ku tshipupu, anyi ku tshiyole tshia nzala, tuimanaku kumpala kua nzubu eu ne kumpala kuebe (bualu dîna diebe didi mu nzubu eu),+ tukulombe diambuluisha mu dikenga dietu, ne ututelejaku, utupandishe.’+10 Mpindieu mona bantu ba mu Amona, mu Moaba ne mu buloba bua mikuna bua Seî,+ bena maloba auvua kuyi muitabile bena Isalele bua kukuata pavuabu bapatuke mu buloba bua Ejipitu. Bakayila kule nabu ne kabakababutula to.+11 Mpindieu bakadi batufuta pa kubuela bua kutuipata mu buloba buebe buudi mutupeshe bu bumpianyi.+12 Wewe Nzambi wetu, kuakubalumbuluisha anyi?+ Bualu tuetu katuena ne bukole kumpala kua musumba munene wa bantu udi ulua bua kutuluisha eu to; ne katuena bamanye tshitudi ne bua kuenza to,+ kadi mêsu etu adi kuudi.”+13 Pine apu, bena Yuda bonso bavua bimane kumpala kua Yehowa, bikale ne bana babu ba batekete, bakaji babu, ne bana babu balela.*14 Pashishe nyuma wa Yehowa wakatulukila Yahaziele muana wa Zekâya muana wa Benaya muana wa Yiele muana wa Matanaya muena Lewi wa mu bana ba Asafa munkatshi mua tshisumbu.15 Wakamba ne: “Yuda mujima ne nuenu badi basombele mu Yelushalema ne mukalenge Yehoshafata, telejayi! Yehowa udi unuambila nunku: ‘Kanutshinyi anyi kanuikadi ne buôwa bua musumba munene wa bantu eu, bualu mvita ki nyenu to, kadi nya Nzambi.+16 Malaba nubapuekele. Nebikale benda babanda ne njila wa ku Sisi, ne nenubapete ku ndekelu kua tshibandabanda* kumpala kua tshipela tshia Yeluele.17 Kanuena ne bualu bua kuluangana mvita eyi to. Dilongololayi, nushale bimane,+ ne numone lupandu lua Yehowa bua bualu buenu.*+ Wewe Yuda ne Yelushalema, kanutshinyi anyi kanuikadi ne buôwa to.+ Malaba nubapatukile, ne Yehowa neikale nenu.’”+18 Diakamue Yehoshafata wakinama, kutuaye mpala panshi, ne Yuda mujima ne bantu ba mu Yelushalema bakadiela panshi kumpala kua Yehowa bua kutendelela Yehowa.19 Pashishe bena Lewi bavua ndelanganyi ya bena Kohata+ ne bena Kola bakajuka bua kutumbisha Yehowa Nzambi wa Isalele ne dîyi dikole menemene.+20 Pakatshiabu, bakajuka mu dinda menemene, kuyabu mu tshipela tshia Tekoa.+ Pavuabu benda baya, Yehoshafata wakimana kuulu, kuambaye ne: “Nuenu bena Yuda ne nuenu bena mu Yelushalema, ntelejayi! Ikalayi ne ditabuja kudi Yehowa Nzambi wenu bua numone mua kuimana bashindame.* Ikalayi ne ditabuja kudi baprofete bende,+ nunku malu enu neende bimpe.”21 Yeye mumane kuyukila ne bantu, wakateka bamue bua kuimbila Yehowa misambu+ ne bua kumutumbisha bavuale bintu bilengele bia tshijila pavuabu benda baya bikale kumpala kua bantu bavua ne bia mvita, bamba ne: “Elayi Yehowa tuasakidila, bualu dinanga diende dia lulamatu didi dishalaku kashidi.”+22 Pakatuadijabu kuimba misambu ya kutumbisha nayi Nzambi ne disanka, Yehowa wakatekela bantu ba mu Amona, ba mu Moaba, ne ba mu buloba bua mikuna bua Seî bavua babuele mu Yuda buteyi, bobu kushipangana nkayabu.+23 Bena Amona ne bena Moaba bakakudimukila bantu ba mu buloba bua mikuna bua Seî+ bua kubashipa ne kubabutula; pakajikijanganabu ne bantu ba mu Seî, bakambuluisha bua kushipangana nkayabu.+24 Kadi pavua bena Yuda bafike ku tshibumba tshia nsentedi tshia ku tshipela+ ne batangile kuvua musumba wa bantu, tangilayi, bakamona bitalu biabu bikuluke panshi;+ kakuvua muntu uvua mushale ne muoyo to.25 Nunku Yehoshafata ne bantu bende bakalua bua kuambula bintu biabu, bobu kusangana bintu bia bungi munkatshi muabu, bilamba, ne bintu bimpe bivuabu bangate kudibu too ne muvuabu kabayi mua kuambula kabidi tshintu.+ Bakenza matuku asatu bua kuambula bintu abi, bualu bivua bia bungi.26 Dituku dinayi bakadisangisha pamue mu Tshibandabanda* tshia Belaka, bualu bakatumbisha* Yehowa kuntu aku. Ke bualu kayi bakinyika muaba au ne: Tshibandabanda tshia Belaka,*+ too ne lelu.27 Pashishe bantu bonso ba mu Yuda ne mu Yelushalema, bikale ne Yehoshafata ku mutu kuabu, bakapingana ku Yelushalema benda basanka, bualu Yehowa uvua mubasankishe bua bualu bua bena lukuna babu.+28 Nunku bakabuela mu Yelushalema bikale ne biombelu bia nshinga, ne nzenze,+ ne mpungi,+ kuyabu ku nzubu wa Yehowa.+29 Buôwa bukole bua kudi Nzambi buakakuata makalenge onso a mu maloba pavuabu bumvue ne: Yehowa uvua muluangane ne bena lukuna ba Isalele.+30 Nunku kabavua batatshisha kabidi bukalenge bua Yehoshafata to, ne Nzambi wende wakatungunuka ne kumupesha dikisha ku nseke yonso.+31 Yehoshafata wakatungunuka ne kukokesha mu Yuda. Uvua ne bidimu 35 pavuaye mulue mukalenge, ne wakakokesha mu Yelushalema bidimu 25. Dîna dia mamuende divua Azuba muana wa Shilihi.+32 Wakatungunuka ne kuendela mu njila wa tatuende Asa.+ Kavua mumbukamu to, ne wakenza malu mimpe ku mêsu kua Yehowa.+33 Kadi miaba mitumbuke kayivua miumbusha to,+ ne bantu kabavua banji kulongolola mioyo yabu bua Nzambi wa bankambua babu to.+34 Bua malu adi mashale a ku malu a Yehoshafata, kutuadijila ku mbangilu kuawu too ne ku ndekelu, monayi, mmafunda mu mêyi a Yehu+ muana wa Hanani+ avuabu balue kuela mu Mukanda wa bakalenge ba Isalele.35 Panyima pa malu aa, Yehoshafata mukalenge wa Yuda wakadia tshipungidi ne Ahazaya mukalenge wa Isalele uvua muenze malu mabi.+36 Nunku wakadisangisha nende bua kuenza mazuwa bua kuyawu ku Tâshishi,+ bobu kuenza mazuwa mu Esione-gebê.+37 Kadi Eliezê muana wa Dodawahu wa ku Malesha wakambila Yehoshafata mêyi a buprofete wamba ne: “Bu muudi mudie tshipungidi ne Ahazaya, Yehowa neanyangakaje midimu yebe.”+ Nunku mazuwa akatshibukila mu mâyi,+ ne kaavua mua kuya ku Tâshishi to.


text:
NSHAPITA WA 8
Badi banyema mukokeshi mubi
DÎKU DIA BA YEZU DIDI DINYEMENA MU EJIPITU
JOZEFE UDI UYA NE DÎKU DIENDE MU NAZALETA
Jozefe udi ubisha Mariya ku tulu bua kumuambila lumu lua lukasa lukasa. Muanjelu wa Yehowa mmufume ku dimumuenekela mu tshilota umuambila ne: “Juka, angata muana ne mamuende nunyemene mu Ejipitu, nushalamu too ne pangakuambila dîyi, bualu Helode udi usua kukeba muana bua kumushipa.”—Matayi 2:13.
Anu pine apu, Jozefe, Mariya, ne muanabu bakanyema butuku butuku. Bakanyema anu pa dîba, bualu Helode uvua mumvue ne: bena lubuku lua mitoto mbamushimakaje. Uvua mubambile bua bapingane bua kulua kumuandamuna. Kadi bobu bakumbuka mu tshimenga kabayi benze nanku to. Helode uvua ne tshiji wamba kudia muntu. Bu mutshivuaye ujinga bua kushipa Yezu, wakatuma dîyi bua bashipe bana ba balume bonso mu Beteleheme ne mu misoko ivua kumpenga kuende bavua ne bidimu bibidi kupueka. Mmuenze makumi bua kupeta bungi bua bidimu ebi bilondeshile tshikavua bena lubuku lua mitoto bavua balue bafumina ku Est bamuambile.
Dishipa bana ba balume bonso abu divua bualu bua kanyawu! Katuena mua kumanya bungi bua bana ba balume bavuabu bashipe to, kadi muadi wa kanyinganyinga ne kabobo ka muadi bia bakaji bavua bafuishe bidi bikumbaja mêyi a buprofete a mu Bible avuabu bambe kudi Yelemiya, muprofete wa Nzambi.—Yelemiya 31:15.
Pine apu, Jozefe ne dîku diende bakavua banyemene mu Ejipitu ne ke mutshivuabu basombele. Pashishe, muanjelu wa Yehowa wakamuenekela kabidi Jozefe butuku mu tshilota. Kumuambilaye ne: “Juka, angata muana ne mamuende, nupingane mu buloba bua Isalele, bualu bavua bakeba muoyo wa muana bakadi bafue.” (Matayi 2:20) Nunku Jozefe wakamona mpindieu ne: dîku diende divua mua kupingana mu buloba buabu. Bualu ebu buvua bukumbaje mêyi makuabu a buprofete a mu Bible: Badi babikila muana wa Nzambi bua kupatuka mu Ejipitu.—Hoshea 11:1.
Bidi bimueneka ne: Jozefe uvua ne meji a ne: dîku diende disombele mu Yudaya, pamuapa pabuipi ne tshimenga tshia Beteleheme, muaba uvuabu basombele kumpala kua kunyemenabu mu Ejipitu. Kadi wakumvua ne: Âkelao, muana wa Helode, uvua muntu mubi ke ukavua mukalenge mu Yudaya. Nzambi wakadimuija Jozefe bua njiwu ayi mu tshilota tshikuabu. Ke Jozefe ne dîku diende kuenza luendu lule batangile ku nord, kusombelabu mu tshimenga tshia Nazaleta mu buloba bua Galela, kule ne muaba uvua bena Yuda bapuila bua kutendelela. Yezu wakakolela muaba au bua kukumbaja mêyi makuabu a buprofete aa: “Nebamubikile ne: muena Nazaleta.”—Matayi 2:23.


text:
Lumingu lua dia 14-20/11
MUAMBI 1-6
Musambu wa 66 ne disambila
Mêyi a mbangilu (Min. 3 anyi mikese)
BIUMA BIA MU DÎYI DIA NZAMBI
“Sanka mu midimu yebe yonso”: (Min. 10)
[Ela filme wa Diumvuija dia mukanda wa Muambi.]
Mbi 3:12, 13: Kusanka bua mudimu mukole ndipa dia kudi Nzambi (w15 1/2 4-6)
Mbi 4:6: Ikala ne nkatshinkatshi bua mudimu (w15 1/2 6 §3-5)
-
Dikeba bubanji bua mu Dîyi dia Nzambi: (Min. 8)
Mbi 2:10, 11: Ntshinyi tshivua Solomo mujingulule bua bubanji? (w08 15/4 22 §9-10)
Mbi 3:16, 17: Mmunyi mutudi mua kumona malu mabi adi pa buloba ebu? (w06 1/11 14 §9)
Dibala dia Bible dia lumingu elu didi dindongeshaku tshinyi bua Yehowa?
Mmalu kayi a mu dibala dia Bible dia lumingu elu adi mua kungambuluisha mu buambi?
-
Dibala dia Bible: (Min. 4 anyi mikese) Mbi 1:1-18
DIFILA BIKOLE KU MUDIMU WA BUAMBI
Diyisha muntu musangu wa kumpala: (Min. 2 anyi mikese) Pa tshizubu tshia wp16.6: Shila muntu karte ka JW.ORG.
Dipinganyina muntu: (Min. 4 anyi mikese) Pa tshizubu tshia wp16.6: Badila muntu mvese mu tshiamu tshiebe.
Dilonga dia Bible: (Min. 6 anyi mikese) bh 22-23 §11, 12: Bikila muntu mu bisangilu.
TUIKALAYI NE NSOMBELU WA BUENA KRISTO
“Mua kulongesha ne mukanda wa Mmalu kayi adi Bible utulongesha?”: (Min. 15) Diyukidilangana ne bateleji. Pashishe wele filme udi uleja mumanyishi ulongesha muntu mu kamutu ka bualu ka ne: ‘Mushindu wa kukandamena nyuma mibi’ mu dibeji dia 103-105 dia mukanda wa Bible ulongesha.
Dilonga dia Bible dia tshisumbu: (Min. 30) kr nshap. 4 §1-6, ne kazubu mu dib. 43
Diambulula, ne kadiosha ka lumingu lualua (Min. 3)
Musambu wa 112 ne disambila


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda muibidi wa Samuele
7:1-29
-
Davidi kakuibaka ntempelo (1-7)
-
Tshipungidi ne Davidi bua bukalenge (8-17)
-
Disambila dia Davidi dia kuela nadi tuasakidila (18-29)
7 Pakavua mukalenge musombele mu nzubu wende+ ne Yehowa mumupeshe dikisha kudi bena lukuna bende bonso bavua bamunyunguluke,
2 mukalenge wakambila muprofete Natana+ ne: “Tangila, meme ndi musombele mu nzubu wa mitshi ya sedre+ padi Mushete wa Nzambi mulelela wowu musombe mu bilamba bia ntenta.”+
3 Natana wakandamuna mukalenge ne: “Ndaku, wenze tshionso tshidi mu muoyo webe, bualu Yehowa udi nebe.”+
4 Anu butuku abu, dîyi dia Yehowa diakalua kudi Natana, diamba ne:
5 “Ndaku, wambile muena mudimu wanyi Davidi ne: ‘Yehowa udi wamba ne: “Wewe neungibakile nzubu wa meme kusombela anyi?+
6 Bualu tshiena musombele mu nzubu katshia ku dituku dimvua mupatule tshisamba tshianyi tshia Isalele mu Ejipitu too ne lelu,+ kadi mvua ngenda ntambakana mu ntenta ne mu ntenta wa tshitendelelu.+
7 Tshikondo tshionso tshimvua muende ne bena Isalele bonso, mvuaku muambile umue wa ku balombodi ba bisa bia Isalele bamvua muteke bua kulama tshisamba tshianyi tshia Isalele dîyi, ngamba ne: ‘Bua tshinyi kuena mungibakile nzubu wa mitshi ya sedre’ anyi?”’
8 Mpindieu ambila muena mudimu wanyi Davidi ne: ‘Yehowa wa biluilu udi wamba ne: “Mvua mukuangatshile mu mpata ya kudishila nyama, muaba uuvua usaka mikoko,+ bua wewe kulua mulombodi wa tshisamba tshianyi tshia Isalele.+
9 Nengikale nebe kuonso kuudi uya,+ ne nenjimije bena lukuna bebe bonso kumpala kuebe;+ nengenze bua dîna diebe dilue dinene+ anu bu dîna dia bantu banene ba pa buloba.
10 Nensunguile tshisamba tshianyi tshia Isalele muaba, nembatekamu, nebasombelamu ne kabakubatatshisha kabidi to; bantu babi kabakubakengesha kabidi bu muvuabu benze kale,+
11 katshia dituku dimvua muteke balumbuluishi+ ku mutu kua tshisamba tshianyi tshia Isalele. Nenkupeshe dikisha kudi bena lukuna bebe bonso.+
“‘“Yehowa mmukuambile kabidi ne: Yehowa neakuenzele nzubu.+
12 Padi matuku ebe atua ku ndekelu+ ne wewe mulale bua kuikisha ne bankambua bebe, dîba adi nenjule muanebe wa balume walua panyima pebe, lulelu luebe, ne nenjadike bukalenge buende bikole.+
13 Yeye ke wibaka nzubu bua dîna dianyi,+ ne nenjadike nkuasa wa bukalenge buende bikole bua kashidi.+
14 Nendue tatuende ne yeye nealue muananyi.+ Padiye wenza bibi, nemmupeshe dinyoka ne lukodi lua bantu ne mututu wa bana ba bantu.+
15 Dinanga dianyi dia lulamatu kadiakumbushibua kudiye mushindu umvua mudiumbushe kudi Shaula+ umvua mumbushe kumpala kuebe.
16 Nzubu webe ne bukalenge buebe nebishindame kumpala kuebe bua kashidi; nkuasa webe wa bukalenge neajadikibue bikole bua kashidi.”’”+
17 Natana wakambila Davidi mêyi onso aa ne wakamulondela tshikena kumona tshionso etshi.+
18 Pakumvua mukalenge Davidi nanku wakalua, kusombaye kumpala kua Yehowa, kuambaye ne: “Wewe Mukalenge Mutambe Bunene Yehowa, meme ndi nganyi? Nzubu wanyi udi ne mushinga kayi bua muudi muye nanyi kule nunku?+
19 Mukalenge Mutambe Bunene Yehowa, anu bu ne: ki mbikumbane, udi wakula kabidi bua nzubu wa muena mudimu webe too ne mu matuku atshilualua kule menemene; ne bualu ebu budi dilongesha bua bukua bantu buonso, Mukalenge Mutambe Bunene Yehowa.
20 Muena mudimu webe Davidi neakuambile kabidi tshinyi, Mukalenge Mutambe Bunene Yehowa, paudi wewe mummanye bimpe nunku?+
21 Bua bualu bua dîyi diebe ne mu diumvuangana ne muoyo webe udi muenze malu manene onso aa ne udi muamanyishe muena mudimu webe.+
22 Ke bualu kayi wewe Mukalenge Mutambe Bunene Yehowa udi munene bushuwa.+ Kakuena mukuabu bu wewe,+ ne kakuena Nzambi pa kumbusha wewe;+ malu onso atudi bumvue ne matshi etu adi ajadika bualu ebu.
23 Ntshisamba kayi tshikuabu pa buloba tshidi bu tshisamba tshiebe tshia Isalele?+ Nzambi uvua muye ne mubapikule bu bantu bende,+ yeye kudipetela lumu lua bungi+ pa kubenzela malu manene adi akemesha.+ Wewe uvua muipate bisamba ne nzambi yabi bua bualu bua tshisamba tshiebe tshiuvua mudipikuile mu Ejipitu.
24 Uvua mujadike tshisamba tshiebe tshia Isalele bu tshisamba tshiebe wewe bua kashidi;+ ne wewe Yehowa, udi mulue Nzambi wabu.+
25 “Mpindieu Yehowa Nzambi wanyi, kumbajaku dilaya diudi muenze bua muena mudimu webe ne nzubu wende bua kashidi, ne enzaku anu bu muudi mulaye.+
26 Dîna diebe ditumbishibue bua kashidi,+ bua bantu bambe ne: ‘Yehowa wa biluilu udi Nzambi wa Isalele,’ ne nzubu wa muena mudimu webe Davidi ajadikibue bikole kumpala kuebe.+
27 Bualu wewe Yehowa wa biluilu, Nzambi wa Isalele, udi mubuluile muena mudimu webe bualu paudi muambe ne: ‘Nenkuenzele nzubu.’+ Ke bualu kayi muena mudimu webe udi ne dikima dia kuenza disambila edi kuudi.
28 Mpindieu wewe Mukalenge Mutambe Bunene Yehowa, udi Nzambi mulelela, mêyi ebe adi bulelela,+ ne udi mulaye muena mudimu webe malu mimpe aa.
29 Nunku bikusankishaku bua kubenesha nzubu wa muena mudimu webe, ne atungunuke kumpala kuebe bua kashidi;+ bualu wewe Mukalenge Mutambe Bunene Yehowa udi mulaye, ne nzubu wa muena mudimu webe abeneshibue ne dibenesha diebe bua kashidi.”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
2 Samuele 7
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
TSHITUPA 6
Dikuatshisha mudimu wa Bukalenge
—Kuibaka miaba ya kutendelela ne kufila diambuluisha
UDI ubuela mu Nzubu wenu wa Bukalenge, ne kuena umanya kabidi muaba au to. Utu misangu yonso udiumvua bua nzubu eu. Udi mua kuikala utshidi uvuluka amue malu mimpe a tshikondo tshiuvua muambuluishe bua kumuibaka kukadi kupita ndambu wa bidimu. Kadi mu mushindu kampanda, udi udiumvua mpindieu bikole, bualu mbavuije Nzubu wa Bukalenge eu muaba wa diambuluishila bantu bua tshitupa tshîpi. Panyima pa tshipepele tshikole tshia mvula tshivua tshipasalaje mâyi ne tshinyangakaje bintu muaba uudi musombele mu matuku mashale emu, Komite wa filiale wakalongolola malu lukasa lukasa bua bantu bavua tshipupu tshikuate bapete biakudia, bilamba, mâyi mimpe, ne diambuluisha dikuabu. Mapa adibu bafila bua kuambuluishangana nawu mmateka bimpe mu bulongame. Bana betu ba balume ne ba bakaji badi babuela, bangata bidibu nabi dijinga, ne misangu ya bungi, bakupula binsonji bia disanka ku mêsu abu.
Yezu wakamba ne: tshimanyinu tshinene tshia bantu bende tshivua ne bua kuikala tshia kunangangana. (Yone 13:34, 35) Mu tshitupa etshi netukonkonone mudi dinanga dia bena Kristo dimuenekela mu midimu ya luibaku ne midimu ya diambuluishangana idi Bantemu ba Yehowa benza. Dinanga dia nunku didi tshijadiki tshia bukole tshidi tshileja ne: tudi ku bukokeshi bua Bukalenge bua Yezu.
MU TSHITUPA ETSHI
NSHAPITA WA 18
Kutu makuta a kutungunuja nawu midimu ya Bukalenge afumina
Makuta atu afumina penyi? Mmushindu kayi utubu baatula?
NSHAPITA WA 19
Mudimu wa dibaka udi utumbisha Yehowa
Miaba ya kuenzela bisangilu kudi kutumbishisha Nzambi, kadi udi wangata tshintu tshikuabu ne mushinga wa bungi menemene.
NSHAPITA WA 20
Midimu ya diambuluishangana
Ntshinyi tshidi tshileja ne: midimu ya diambuluishangana idi payi tshitupa tshia mudimu wa tshijila utudi tuenzela Yehowa?


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Wa Davidi.
138 Nenkutumbishe ne muoyo wanyi mujima.+
Kumpala kua nzambi mikuabu,Nenkuimbile misambu ya butumbi.
2 Nenginame mutangile ku ntempelo webe wa tshijila,+Ne nentumbishe dîna diebe+Bua bualu bua dinanga diebe dia lulamatu ne bua lulamatu luebe.
Bualu udi mutumbishe dîyi diebe ne dîna diebe ku mutu kua bintu bikuabu bionso.
3 Dituku dimvua mukubikile, wakangandamuna;+Wakampesha dikima ne bukole.+
4 Bakalenge bonso ba pa buloba nebakutumbishe, wewe Yehowa,+Bualu nebikale bamane kumvua milayi iuvua mulaye.
5 Nebimbe bua njila ya Yehowa,Bualu butumbi bua Yehowa mbunene.+
6 Nansha mudi Yehowa kuulu, udi umona bena budipuekeshi,+Kadi badibandishi udi ubamanyina anu ku bule.+
7 Nansha pandi ngendela munkatshi mua njiwu, wewe neundame ne muoyo.+
Udi wolola tshianza tshiebe bua kupangisha tshiji tshia bena lukuna banyi;Tshianza tshiebe tshia balume netshimpandishe.
8 Yehowa neankumbajile malu onso.
Yehowa wanyi, dinanga diebe dia lulamatu didi dishalaku kashidi;+Kulekedi midimu ya bianza biebe.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Misambu 138
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Mvita pankatshi pa nzubu wa Davidi ne wa Shaula (12-32)
2 Pakapita matuku, Davidi wakebeja Yehowa+ wamba ne: “Ndi mua kubanda mu tshimue tshia ku bimenga bia Yuda anyi?” Yehowa wakamuambila ne: “Banda.” Ke Davidi kuebeja ne: “Nya kuepi?” Yeye kuandamuna ne: “Ku Hebelone.”+2 Nunku Davidi wakabanda kuntu aku ne bakaji bende babidi, Ahinoama+ wa mu Yizelele ne Abigayila+ mukaji mukamba uvua Nabala wa mu Kâmele mushiye.3 Davidi wakaya kabidi ne bantu bavuaye nabu,+ muntu yonso ne ba mu nzubu muende, ne bakasombela mu bimenga bivua binyunguluke Hebelone.4 Pashishe bantu ba mu Yuda bakalua kuntu aku, kuelabu Davidi manyi bu mukalenge wa nzubu wa Yuda.+Bakambila Davidi ne: “Bantu ba mu Yabesha-gilada ke bavua bajiike Shaula.”5 Nunku Davidi wakatuma bantu ne mukenji kudi bantu ba mu Yabesha-gilada, kubambilaye ne: “Yehowa anubeneshe bualu nuvua baleje mukalenge wenu Shaula dinanga dia lulamatu panuvua bamujiike.+6 Yehowa anuleje dinanga dia lulamatu ne lulamatu. Meme panyi nennuenzele malu ne bulenga bualu nudi benze bualu ebu.+7 Mpindieu koleshayi bianza bienu ne nuikale bantu ba dikima, bualu mukalenge wenu Shaula mmufue, ne ba mu nzubu wa Yuda mbangele manyi bua ngikale mukalenge wabu.”8 Kadi Abinê+ muana wa Nê, mfumu wa tshiluilu tshia Shaula uvua muangate Ishi-boshete+ muana wa Shaula musabuke muye nende ku Mahanayima+9 ne mumuteke mukalenge wa Gilada,+ wa bena Ashehû, wa Yizelele,+ wa Efelayima,+ wa Benyamina, ne wa Isalele mujima.10 Ishi-boshete, muana wa Shaula, uvua ne bidimu 40 pavuaye mulue mukalenge wa Isalele, ne wakakokesha bidimu bibidi. Kadi nzubu wa Yuda yeye uvua ku luseke lua Davidi.+11 Tshikondo tshivua* Davidi mukalenge mu Hebelone ku mutu kua nzubu wa Yuda tshivua tshia bidimu muanda mutekete ne ngondo isambombo.+12 Pakapita matuku, Abinê muana wa Nê ne bena mudimu ba Ishi-boshete, muana wa Shaula, bakumbuka ku Mahanayima+ kuyabu ku Gibeona.+13 Yoaba+ muana wa Seluya+ ne bena mudimu ba Davidi bakumbuka pabu ne bakapetangana nabu ku dijiba dia mâyi dia mu Gibeona; tshisumbu tshimue tshivua tshisombe dia munemu dia dijiba, ne tshisumbu tshikuabu dia muamua dia dijiba.14 Ndekelu wa bionso Abinê wakambila Yoaba ne: “Lekela bansongalume bajuke ne baluangane* kumpala kuetu.” Ke Yoaba kuamba ne: “Bajuke.”15 Nunku bakajuka, kusabukabu bilondeshile bungi bukosa: bantu 12 bua Benyamina ne Ishi-boshete muana wa Shaula, ne bantu 12 mu bena mudimu ba Davidi.16 Bakakuatangana umue ne mukuabu ku mutu ne yonso wa kudibu wakabueja muele wende wa mvita mu lubese lua muluishi wende, ne bonso bakakuluka pamue. Nunku bakabikila muaba wa mu Gibeona au ne: Helekata-hasulima.17 Mvita yakalonda pashishe ivua mikole menemene dituku adi, ne ndekelu wa bionso bena mudimu ba Davidi bakatshimuna Abinê ne bantu ba mu Isalele.18 Mpindieu bana ba balume basatu ba Seluya:+ Yoaba,+ Abishai,+ ne Asahele+ bavua muaba au; Asahele uvua ne lubilu ku makasa bu lua kabuluku mu mpata.19 Asahele wakalondakaja Abinê, ne kavua uya ni nku dia balume anyi ku dia bakaji pavuaye ulondakaja Abinê to.20 Pavua Abinê mukudimuke mutangile panyima, wakebeja ne: “Asahele, nguewe anyi?” Yeye kuandamuna ne: “Eyowa, mmeme.”21 Ke Abinê kumuambila ne: “Ndaku ku dia balume anyi ku dia bakaji diebe ne kuata nsongalume umue ne wangate tshionso tshiwamukopola bua tshilue tshiebe.” Kadi Asahele kavua musue kulekela dimulondakaja to.22 Nunku Abinê wakambila kabidi Asahele ne: “Lekela kundondakaja. Udi musue nkushipe bua tshinyi? Meme muenze nunku, mmunyi mundi mua kutangila muanenu Yoaba mu mpala?”23 Kadi yeye wakabenga bua kuimana, nunku Abinê wakamukuma tshitaku tshia difuma mu difu,+ difuma kumupatukila pa nyima; wakakuluka, kufuaye musangu umue. Muntu yonso uvua ufika muaba uvua Asahele mukulukile ne mufuile au uvua wanji kuimana.24 Pashishe Yoaba ne Abishai bakatungunuka ne kulondakaja Abinê. Pakavua dîba dibuela, bakafika pa mukuna mukese wa Ama udi mutangilangane ne Giya mu njila uvua muye mutangile ku tshipela tshia Gibeona.25 Bena Benyamina bakadisangisha pamue panyima pa Abinê kuntu aku, ne bakenza tshisumbu tshimue, kuimanabu pa mukuna mukese kampanda.26 Pashishe Abinê wakela Yoaba dîyi wamba ne: “Muele wa mvita neutungunuke ne kushipa kakuyi ndekelu anyi? Kuena mumanye ne: ndekelu wa bualu ebu neikale anu mubi menemene anyi? Nunku nkushale mutantshi bule kayi bua wewe kuambila bantu bua balekele kulondakaja bana babu?”27 Ke Yoaba kuamba ne: “Bushuwa anu bu mudi Nzambi ne muoyo, bu wewe kuyi muakule, apu anu mu dinda ke pavua bantu mua kulekela dilondakaja bana babu.”28 Ke Yoaba kuela mpungi, ne bantu bende kulekela dilondakaja Isalele, mvita kujikayi.29 Pashishe Abinê ne bantu bende bakenda butuku bujima abu, kupitshilabu mu Alabâ,+ kusabukabu Yadene, kupitshilabu mu tshibandabanda tshijima* ne ndekelu wa bionso kufikabu ku Mahanayima.+30 Pavua Yoaba mupingane ufuma ku dilondakaja Abinê, wakasangisha bantu bonso pamue. Mu bena mudimu ba Davidi muvua mupangike bantu 19, kusangisha ne Asahele.31 Kadi bena mudimu ba Davidi bavua batshimune bena Benyamina ne bantu ba Abinê; bantu babu 360 bavua bafue.32 Bakangata Asahele,+ kumujiikabu mu lukita lua tatuende ludi ku Beteleheme.+ Pashishe Yoaba ne bantu bende bakenda butuku bujima, kufikabu ku Hebelone+ patshiatshia.


text:
BIUMA BIA MU DÎYI DIA NZAMBI | YEHEZEKELE 42-45
Dijadikulula ntendelelu mukezuke
Tshikena kumona tshia ntempelo tshia Yehezekele tshivua tshijadikile bena Yuda ba lulamatu bavua bashale ku bavuabu bakuate baye nabu ne: bavua ne bua kujadikulula ntendelelu mukezuke. Tshivua tshibavuluija kabidi mikenji mitumbuke ya Yehowa bua ntendelelu mukezuke.
Bakuidi bavua ne bua kulongesha bantu mikenji ya Yehowa
Fila bimue bilejilu bia mudi mupika wa lulamatu udi mudimuke mutulongeshe ditapuluka pankatshi pa bintu bidi bibipe ne bintu bidi kabiyi bibipe. (kr 110-117)
Tshisamba tshivua ne bua kukuatshisha bantu bavua batshilombola
Ngimue mishindu kayi itudi mua kuleja mutudi tukuatshisha bakulu mu tshisumbu?


text:
LUKONKO LUA 10
Mmunyi mudi Bible mua kungambuluisha?
NTSHINYI TSHIUDI MUA KUENZA?
Fuanyikija bualu ebu: David udi wendesha mashinyi muaba udiye umona bintu bionso anu bienyi. Bimanyinu bia mu njila ne bimue bintu bidi bimuleja ne: ki mmuaba uvuaye ne bua kuikala to. David udi umona ne: mmujimine. Uvua mua kuikala muangate disangu dibi.
Bu wewe muikale David, ntshinyi tshiuvua mua kuenza?
ANJI ELA MEJI!
Udi ne ngenyi ya bungi ya kusungula:
Kuebeja njila.
Kutangila karte anyi kamu kadi kaleja muaba uudi ne uudi uya (GPS).
Kutungunuka ne luendu, mutekemene ne: udi mua kupeta njila.
Bidi bimueneka ne: Lungenyi lua C lutu luambuluisha kakese.
Lungenyi lua B ludi luambuluisha bikole kupita lua kumpala. Newikale misangu yonso ne karte anyi kamu, kenda kakulombola.
Bible udi mua kukuambuluisha mu mushindu wa muomumue.
Mukanda udi nawu bantu ba bungi eu udi mua
kukulombola paudi upeta ntatu
kukuambuluisha bua kudikonkonona ne kulua muntu muimpe
kukuleja muudi mua kuikala ne nsombelu mulenga
PETA MANDAMUNA A NKONKO MINENE
Patudi anu tumanya mua kuakula, tutu tubanga kuela nkonko bu mudi:
Bua tshinyi diulu didi bleu?
Mitoto mmienza ne tshinyi?
Pashishe, tutu tubanga kuela nkonko ya malu adi atufikila bu mudi:
Bua tshinyi bantu batu bafua?
Kadi wewe mumvue ne: mandamuna ayi atu anu mu Bible kuonso eku?
Bantu ba bungi badi bamba ne: Bible udi anu ne nsumuinu ne mianu, ne ukadi wa kale be, anyi ne: mmukole bua kumumvua. Kadi Bible ke udi ne tshilumbu menemene anyi? Peshi mmushindu udi bantu bamumvua? Ki mbabambile bimpe malu adi atangila Bible anyi?
Tshilejilu, ba bungi badi bela meji ne: Nzambi ke udi ukokesha buloba ebu. Kadi mmunyi mudibi mua kuikala nanku padi eku bimvundu bikale pa buloba? Buloba mbuwule tente ne ntatu ne makenga, masama ne lufu, ne bupele ne bipupu. Nzambi udi mutunange uvuaku mua kutukebela malu aa anyi?
Udiku musue kupeta mandamuna a nkonko eyi anyi? Tshidi Bible ulongesha bua mukokeshi wa buloba tshidi mua kukukemesha.
Pamuapa udi mumone ne: mibelu idi mu broshire eu mmimanyine mu Bible. Bantemu ba Yehowa mbatuishibue ne: Bible mmukanda udi ne buludiki buimpe. Bidi nanku bualu ‘mmufundisha ku nyuma wa Nzambi, ne udi wambuluisha bua kulongesha, bua kubela, bua kululamija malu.’ (2 Timote 3:16, 17) Udi ne bua kukonkonona mukanda wa kale eu, kadi udi ne malu a matuku etu aa.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Lumu luimpe lufunda kudi Luka
20:1-47
-
Badi babenga bukokeshi bua Yezu (1-8)
-
Tshilejilu tshia babidime bashipianganyi (9-19)
-
Nzambi ne Kaisa (20-26)
-
Lukonko bua dibishibua (27-40)
-
Kristo m’Muana wa Davidi anyi? (41-44)
-
Didimuija bua bafundi (45-47)
20 Dituku dikuabu pavuaye ulongesha bantu mu ntempelo ne wamba lumu luimpe, bamfumu ba bakuidi, ne bafundi, ne bakulu bakalua,
2 bakamukonka ne: “Tuambila, mbukokeshi kayi buudi wenza nabu malu aa? Anyi nnganyi udi mukupeshe bukokeshi ebu?”+
3 Wakabandamuna ne: “Meme panyi nennuele lukonko, ne nuenu nungandamune:
4 Dibatiza dia Yone divua difume mu diulu anyi kudi bantu?”
5 Ke bobu kuelangana meji munkatshi muabu, bamba ne: “Tuetu bambe ne: ‘Mmu diulu,’ neambe ne: ‘Bua tshinyi kanuvua bamuitabuje?’
6 Kadi tuetu bambe ne: ‘Kudi bantu,’ bantu bonso nebatuase mabue, bualu mbatuishibue ne: Yone uvua muprofete.”+
7 Ke bobu kumuandamuna ne: kabavua bamanye kuvuadi difumine to.
8 Yezu wakabambila ne: “Meme panyi tshiena nnuambila bukokeshi bundi ngenza nabu malu aa to.”
9 Pashishe wakatuadija kupesha bantu tshilejilu etshi: “Muntu mukuabu uvua mudime budimi bua tumuma tua mvinyo,+ kubushilaye babidime, kuyaye ku luendu ku babende bua matuku a bungi.+
10 Pakakumbana tshikondo, wakatuma mupika kudi babidime bua bamupeshe ndambu wa tumuma tua mu budimi bua tumuma tua mvinyo. Kadi, babidime bakamupingaja bianza bitupu bobu bamane kumukuma.+
11 Kadi wakatuma kabidi mupika mukuabu. Au pende bakamukuma, kumupuekeshabu milongo, ne kumupingajabu bianza bitupu.
12 Kadi wakatuma kabidi muisatu; eu pende bakamutapa mputa, kumuimanshabu pambelu.
13 Ke muena budimi bua tumuma tua mvinyo kuamba ne: ‘Nengenze tshinyi? Nentume muananyi, munanga.+ Pamuapa nebamunemeke yeye.’
14 Pakamumona babidime, bakelangana meji, bamba ne: ‘Mupianyi wa bintu nyeye eu. Tumushipayi bua bumpianyi bushale buetu.’
15 Nunku bakamuela pambelu pa budimi bua tumuma tua mvinyo, kumushipabu.+ Kadi, ntshinyi tshiabenzela muena budimi bua tumuma tua mvinyo?
16 Yeye nealue, neashipe babidime aba, neapeshe bantu bakuabu budimi bua tumuma tua mvinyo abu.”
Pakumvuabu bualu ebu, bakamba ne: “Bualu ebu kabuenzeki nansha kakese!”
17 Kadi wakabatangila buludiludi, kuambaye ne: “Kadi bualu ebu budi bumvuija tshinyi muaba udibu bafunde ne: ‘Dibue diakabenga bibaki, diodi edi ndilue dibue dinene dia mu ditumba’?+
18 Muntu yonso udi ukuluka pa dibue edi, neatayike.+ Kadi muntu yonso udidi dikulukila, nedimuvingutule.”
19 Pashishe bafundi ne bamfumu ba bakuidi bakakeba bua kumutua bianza dîba adi, kadi bakatshina bantu, bualu bavua bajingulule ne: uvua nabu mu lungenyi pavuaye mufile tshilejilu atshi.+
20 Bobu bamane kumutentekela bimpe, bakatuma bantu bavuabu bafute mu musokoko bua badileje muvuabu bantu bakane bua kumona mua kumukuatshila ku mêyi ende,+ bua bamufile kudi mbulamatadi ne ku bukokeshi bua nguvena.
21 Bakamukonka, bamba ne: “Mulongeshi, tudi bamanye ne: udi wakula ne ulongesha malu anu mudiwu ne kuena ne kansungansunga to, kadi udi ulongesha njila wa Nzambi mu diumvuangana ne bulelela:
22 Mbianyishibue bua tuetu kufuta Kaisa tshitadi anyi ki mbianyishibue?”
23 Kadi wakajingulula budimu buabu, kubambilaye ne:
24 “Ndejayi ndenaliyo. Mpala ne mêyi adi mafundapu, mbia nganyi?” Kumuambilabu ne: “Mbia Kaisa.”
25 Yeye wakabambila ne: “Nunku, bikalabi nanku, nufute Kaisa bintu bia Kaisa,+ kadi nufute Nzambi bintu bia Nzambi.”+
26 Nunku, kabakakokesha bua kumukuatshila ku mêyi ende kumpala kua bantu to, kadi bakakema bua diandamuna diende, kushalabu bapuwe.
27 Kadi bamue ba ku Basadoke, batu bamba mudi dibishibua dia bantu ku lufu kadiyiku,+ bakalua, bakamuebeja ne:+
28 “Mulongeshi, Mose wakatufundila ne: ‘Muanabu ne muntu yeye mufue, mushiye mukaji, kadi kavua mulele bana to, muanabu wa balume udi ne bua kupiana mukaji au ne kulelela muanabu bana.’+
29 Mpindieu, kuvua bana ba muntu ba balume muanda mutekete. Wa kumpala wakasela mukaji, kadi wakafua kayi mulele bana.
30 Muibidi pende bia muomumue
31 ne muisatu wakamusela. Bia muomumue too ne bonso muanda mutekete; bakafua ne kabavua bashiye muana to.
32 Ndekelu wa bionso mukaji au wakafua pende.
33 Nunku ku dibishibua dia bantu ku lufu, mukaji au nealue wa nganyi? Bualu uvua mukaji wabu bonso muanda mutekete.”
34 Yezu wakabandamuna ne: “Bana ba mu ndongoluelu wa malu eu badi basela ne badi basedibua,
35 kadi bantu badibu babala bakumbane bua kufika ku ndongoluelu wa malu au ne ku dibishibua dia bantu ku lufu kabena basela anyi basedibua to.+
36 Mu bulelela, kabena mua kufua kabidi nansha, bualu badi bu banjelu, ne mudibu bana ba dibishibua ku lufu mbana ba Nzambi.
37 Kadi bualu bua ne: bafue badi bajudibua, nansha Mose uvua mubuleje mu muyuki wa bualu bua kamutshi ka mêba, padiye ubikila Yehowa ne: ‘Nzambi wa Abalahama, Nzambi wa Izaka, ne Nzambi wa Yakoba.’+
38 Yeye kena Nzambi wa bafue, kadi ngua badi ne muoyo, bualu ku mêsu kuende, buonso buabu badi ne muoyo.”+
39 Bamue ba ku bafundi bakamba ne: “Mulongeshi, udi muakule bimpe.”
40 Bualu kabavua kabidi ne dikima dia kumuela lukonko nansha lumue.
41 Yeye pende wakabakonka ne: “Mmunyi mudibu bamba ne: Kristo mmuana wa Davidi?+
42 Bualu Davidi muine udi wamba mu mukanda wa Misambu ne: ‘Yehowa wakambila Mukalenge wanyi ne: “Somba ku tshianza tshianyi tshia balume
43 too ne pangateka bena lukuna bebe bu kabasa ka kutekela makasa ebe.”’+
44 Nunku, Davidi udi umubikila ne: Mukalenge; nanku mmunyi mudiye mua kuikala muanende?”
45 Pashishe, pavua bantu bonso bamuteleja, wakambila bayidi bende ne:
46 “Nudimukile bafundi badi basue kuendakana bavuale mizabi, ne badi basue bua bantu babele mioyo mu bisalu ne banange nkuasa ya kumpala mu nsunagoga ne miaba ya lumu lua bungi mu didia dia dilolo,+
47 badi badia nzubu ya bakaji bakamba, ne bua kumueneka ku bantu, badi benza masambila male. Bobu aba nebapete dilumbuluisha dikole menemene.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Luka 20
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Kudi muludiki; bilondeshile “Kufikishi ku kabutu.” Wa Davidi. Miketame. Pavua Shaula mutume bantu bua kutentekela nzubu wa Davidi bua kumushipa.+
59 Nzambi wanyi, nsungila kudi bena lukuna banyi;+Nkuba kudi bantu badi bajuka bua kunduisha.+
2 Nsungila kudi badi benza malu mabi,Ne mpandisha kudi bena tshikisu.
3 Mona! Mbangalamine;+Bantu ba bukole badi bangela mvita,Yehowa wanyi, ki mbualu ndi mutomboke anyi muenze mpekatu to.+
4 Nansha mumvua tshiyi muenze bibi, badi balua lubilu ne badilongolola bua kunduisha.
Juka pandi nkubikila bua umone.
5 Bualu wewe, Yehowa Nzambi wa biluilu, udi Nzambi wa Isalele.+
Bika bua utume ntema yebe kudi bisamba bionso.
Kuleji nansha umue wa batungidianganyi ba muoyo mubi luse to.+ (Sela)
6 Badi bapingana dilolo dionso;+Badi bakungula bu mbua+ ne babembela benda banyunguluka tshimenga.+
7 Tangila bidi bipongoloka mukana muabu;Mishiku yabu idi anu bu miele ya mvita,+Bualu badi bamba ne: “Nnganyi udi uteleja?”+
8 Kadi wewe, Yehowa, neubaseke;+Neupetule bisamba bionso.+
9 Wewe Bukole buanyi, nenshale mutabale bua kukuindila;+Bualu Nzambi ntshinyemenu tshianyi tshikole.+
10 Nzambi udi undeja dinanga dia lulamatu nealue kungambuluisha;+Nzambi neenze bua ntangile baluishi banyi ne mêsu a butshimunyi.+
11 Kubashipi, bua bena mu tshisamba tshietu kabalu kupua muoyo.
Ubatambakaje ku bukole buebe;Yehowa wanyi, wenze bua batonkoke, wewe ngabu wetu.+
12 Bua mpekatu wa mukana muabu, dîyi dia ku mishiku yabu,Bakuatshibue mu buteyi bua lutambishi luabu,+Bua milawu ne mashimi bidibu bamba.
13 Bajikija mu tshiji tshiebe;+Bajikija bua kabikadiku kabidi to;Wenze bua bamanye ne: Nzambi udi ukokesha mu Yakoba too ne ku ntengu ya buloba.+ (Sela)
14 Bapingane dilolo;Bakungule bu mbua ne babembele benda banyunguluka tshimenga.+
15 Batambakane bua kupeta tshiakudia;+Kubalekedi bukuta anyi bapeta muaba wa kutudila.
16 Kadi meme nengimbe bua bukole buebe;+Mu dinda, nengambe bualu bua dinanga diebe dia lulamatu ne disanka.
Bualu wewe udi tshinyemenu tshianyi tshikole+Ne muaba wanyi wa kunyemena mu tshikondo tshia dikenga.+
17 Wewe Bukole buanyi, nenkuimbile misambu ya kukutumbisha nayi,+Bualu Nzambi ntshinyemenu tshianyi tshikole, Nzambi mundeji wa dinanga dia lulamatu.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Misambu 59
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
-
Ditengula bantu ku Gilegala (1-9)
-
Dienza Pasaka; dijimina dia mana (10-12)
-
Mukokeshi wa tshiluilu tshia Yehowa (13-15)
5 Diakamue pavua bakalenge bonso ba bena Amole+ bavua ku luseke lua ku ouest kua Yadene ne bakalenge bonso ba bena Kanâna+ bavua kumpenga kua mbuu bumvue ne: Yehowa uvua mumishe mâyi a Yadene kumpala kua bena Isalele too ne pavuabu basabuke, bakateketa ku muoyo+ ne bakajimija dikima dionso bua bualu bua bena Isalele.+
2 Tshikondo atshi Yehowa wakambila Yoshua ne: “Enza tuele tua mabue, utengule+ kabidi bantu balume ba mu Isalele bua musangu muibidi.”
3 Nunku Yoshua wakenza tuele tua mabue, yeye kutengula bantu balume ba mu Isalele ku Gibeata-hâlalota.+
4 Yoshua wakabatengula bua bualu ebu: Bantu balume bonso ba mu tshisamba bavua bapatuke mu Ejipitu, bena mvita bonso, bakafua mu luendu mu tshipela bobu bamane kupatuka mu Ejipitu.+
5 Bantu bonso bavua bapatuke mu Ejipitu bavua batengula, kadi bantu bonso bavuabu balelele mu luendu mu tshipela bobu bamane kupatuka mu Ejipitu kabavua batengula to.
6 Bena Isalele bavua bende mu tshipela bidimu 40+ too ne pavua tshisamba tshijima tshifue, mbuena kuamba ne: bena mvita bavua bapatuke mu Ejipitu bavua kabayi batumikile dîyi dia Yehowa.+ Yehowa uvua muditshipe kudibu ne: kavua mua kubalekela bua bamone buloba+ buvua Yehowa muditshipe kudi bankambua babu bua kutupesha,+ buloba budi ne mabele ne buitshi bia bungi.+
7 Nunku wakajula bana babu pamutu pabu.+ Bobu aba ke bavua Yoshua mutengule; kabavua batengula bualu kabavua babatengule mu luendu to.
8 Pakajikijabu kutengula tshisamba tshijima, bakashala miaba ivuabu mu tshitudilu too ne pakumvuabu bimpe.
9 Pashishe Yehowa wakambila Yoshua ne: “Ndi mumbushe tshipendu tshia Ejipitu kunudi lelu.” Ke bualu kayi too ne lelu badi babikila muaba au ne: Gilegala.+
10 Bena Isalele bakatungunuka ne kutudila ku Gilegala, ne bakenza Pasaka mu dituku dia 14 dia ngondo au+ ku dilolo mu mpata ya bipela ya Yeliko.
11 Bakatuadija kudia bintu bia mu buloba abu dituku diakalonda Pasaka, mampa kaayi mela luevene+ ne ntete mikanga, anu dituku adi.
12 Nunku mana akajimina dituku diakalonda pakadiabu bimue bintu bia mu buloba abu; kakutshivua kabidi mana bua bena Isalele to,+ kadi bakatuadija kudia bintu bia mu buloba bua Kanâna tshidimu atshi.+
13 Pavua Yoshua pabuipi ne Yeliko, wakabandisha mêsu, kumonaye muntu+ muimane kumpala kuende ne muele wa mvita mu tshianza tshiende.+ Yoshua wakaya kudiye, kuebejaye ne: “Udi ku luseke luetu anyi ku luseke lua baluishi betu?”
14 Ke muntu au kuamba ne: “Tòo, kadi ndi mmulue bu mukokeshi wa tshiluilu tshia Yehowa.”+ Nunku Yoshua wakadiela panshi, kutuaye mpala wende panshi, kumuambilaye ne: “Mbualu kayi budi mukalenge wanyi nabu bua kuambila muena mudimu wende?”
15 Mukokeshi wa tshiluilu tshia Yehowa wakandamuna Yoshua ne: “Umbusha sandala ku makasa ebe, bualu muaba uudi muimane ngua tshijila.” Diakamue Yoshua wakenza nanku.+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yoshua 5
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
“Dinanukila dikumbaje mudimu wadi”
“Dinanukila dikumbaje mudimu wadi, bua nuenu nuikale bakumbane kanuyi kalema mu malu onso, kanuyi nupangila mu bualu nansha bumue.”—YAKOBO 1:4.
MISAMBU: 135, 139
1, 2. a) Mmalongesha kayi atudi tupeta ku dinanukila dia Gideona ne bantu bende 300? (Tangila tshimfuanyi tshia ntuadijilu tshia tshiena-bualu.) b) Bilondeshile Luka 21:19, bua tshinyi dinanukila didi ne mushinga?
TETABI kumona mu lungenyi mvita mikole idi itshiokesha ivua basalayi ba bena Isalele balombola kudi mulumbuluishi Gideona baluangana ne baluishi babu. Gideona ne bantu bende bakipata bena Midiyana ne bena diabu butuku bujima ntanta wa kilometre 32. Bible udi utuambila tshiakenzeka pashishe ne: ‘Gideona ne bantu bende nkama isatu bakadi nende bakalua ku Yadene, bakasabukaku, bapungile.’ Kadi kabavua banji kutshimuna to, kutshivua basalayi 15000 ba bobu kuluangana nabu. Baluishi aba bavua bakengeshe bena Isalele munkatshi mua bidimu bia bungi, nunku bena Isalele kabavua mua kubalekela to. Ke bualu kayi, Gideona ne bantu bende bakatungunuka ne kubipata too ne muakatshimunabu!—Balumbuluishi 7:22; 8:4, 10, 28.
2 Tuetu petu tudi tuluangana mvita mikole idi itshiokesha. Baluishi betu ke Satana, bulongolodi buende ne dipanga dietu dia bupuangane. Bamue ba kutudi mbaluangane ne baluishi aba munkatshi mua bidimu bia bungi. Tudi batshimune mvita ya bungi ne diambuluisha dia Yehowa. Kadi, katuena banji kupeta ditshimuna dia ndekelu to. Imue misangu tudi mua kudiumvua bapungile bua kuluangana mvita eyi. Anyi tudi mua kutshioka bua kuindila nshikidilu wa ndongoluelu wa malu eu. Yezu wakadimuija ne: tuvua ne bua kupeta ntatu ne buluishi bukole mu matuku a ku nshikidilu. Kadi wakamba kabidi ne: tuetu bananukile, netutshimune. (Bala Luka 21:19.) Dinanukila ntshinyi? Ntshinyi tshiatuambuluisha bua kunanukila? Mmalongesha kayi atudi tupeta mu bilejilu bia bantu bavua bananukile? Ntshinyi tshitudi mua kuenza bua “dinanukila dikumbaje mudimu wadi”?—Yakobo 1:4.
DINANUKILA NTSHINYI?
3. Dinanukila ntshinyi?
3 Mu Bible, dinanukila didi diumvuija malu a bungi kupita kuitaba anyi kuanyisha nsombelu kampanda mukole. Didi dileja kabidi mushindu utudi tuela meji ne utudi tudiumvua bua ntatu yetu. Dinanukila didi dituambuluisha bua kuikala ne dikima, lulamatu ne lutulu. Mukanda kampanda udi wamba ne: dinanukila nngikadilu udi utuambuluisha bua kuikala ne ditekemena dikole ne kubenga kutshioka patudi mu ntatu. Didi dituambuluisha bua kushala bashindame katuyi tunyungishibua nansha mu ntatu mikole menemene. Didi kabidi dituambuluisha bua kutshimuna ntatu ayi ne kutuishila mêsu pa tshipatshila tshietu, kadi ki mpa tunyinganyinga tuetu to.
4. Bua tshinyi tudi tuamba ne: dinanga ke didi diambuluisha bua kunanukila?
4 Dinanga didi dituambuluisha bua kunanukila. (Bala 1 Kolinto 13:4, 7.) Mu nsombelu kayi? Dinanga ditudi nadi bua Yehowa didi dituambuluisha bua kutantamena bualu kayi buonso budiye mulekele butufikila. (Luka 22:41, 42) Dinanga ditudi nadi bua bana betu didi dituambuluisha bua kutantamena mateketa abu. (1 Petelo 4:8) Dinanga ditudi nadi bua muena dibaka netu didi dituambuluisha bua kutantamena “makenga” atu afikila nansha bena dibaka badi ne disanka ne didi dituambuluisha bua kukolesha dibaka dietu.—1 Kolinto 7:28.
NTSHINYI TSHIATUAMBULUISHA BUA KUNANUKILA?
5. Bua tshinyi anu Yehowa ke udi mukumbane bua kutuambuluisha bua kunanukila?
5 Lomba Yehowa bukole. Yehowa udi “Nzambi udi ufila bukole bua kunanukila ne busambi.” (Lomo 15:5) Anu Yeye nkayende ke udi umvua bimpe malu adi atufikila, meji etu ne nsombelu wetu. Nunku mmumanye bimpe menemene tshitudi natshi dijinga bua kunanukila. Bible udi wamba ne: ‘Udi ukumbaja dijinga dia bonso badi bamutshina; udi uteleja muadi wabu wa dilomba diambuluisha, ne udi ubasungila.’ (Musambu 145:19, NWT) Kadi mmunyi mudi Nzambi wandamuna masambila etu patudi tumulomba bukole bua kunanukila?
Yehowa udi utumvua bimpe, mmumanye bimpe menemene tshitudi natshi dijinga bua tuetu kunanukila
6. Bilondeshile Bible, mmunyi mudi Yehowa mua ‘kutulongoluela njila wa kupatuka’ mu ntatu yetu?
6 Patudi tulomba Yehowa bua atuambuluishe bua kutantamena ntatu, udi utulaya bua ‘kutulongoluela njila wa kupatukamu.’ (Bala 1 Kolinto 10:13.) Mmunyi mudiye wenza nanku? Imue misangu, udi mua kutumbushila lutatu alu. Kadi misangu ya bungi, neatupeshe bukole bua “kutantamena malu onso ne lutulu ne disanka.” (Kolosayi 1:11) Bu mudi Yehowa mumanye bimpe mikalu itudi nayi ku mubidi, mu meji ne mu lungenyi, kakulekela nsombelu utukolela, bitufikisha ku dijimija lulamatu luetu kudiye to.
7. Fila tshilejilu tshidi tshileja mudi biakudia bia mu nyuma ne mushinga bua kunanukila.
7 Biakudia bia mu nyuma bikoleshe ditabuja diebe. Bua tshinyi biakudia bia mu nyuma bidi ne mushinga? Tuangate tshilejilu etshi: Bua kubanda mukuna wa Everest, muntu udi dijinga ne kudia dituku dionso biakudia bidi bimupetesha kalori 6000. Kalori eyi nya bungi menemene kupita itu mubidi wa muntu nayi dijinga. Bua muntu udi ubanda mukuna kunanukila ne kukumbaja tshipatshila tshiende, udi ne bua kudia biakudia bidi bipetesha kalori ya bungi menemene, mmumue ne: bidi bipetesha makanda a bungi. Bia muomumue, tudi dijinga ne biakudia bia bungi bia mu nyuma bua kunanukila ne kukumbaja tshipatshila tshietu. Tudi ne bua kudisuika bua kukeba dîba dia kudilongela ne kubuela mu bisangilu. Malu aa neatupeteshe tshitudi natshi dijinga bua kulama ditabuja dietu dikole.—Yone 6:27.
8, 9. a) Bilondeshile Yobo 2:4, 5, ntshinyi tshidi tshitetshibua patudi mu ntatu? b) Paudi mu ntatu, mbualu kayi budi kabuyi bumueneka buudi mua kufuanyikija mu lungenyi luebe?
8 Vuluka lulamatu luebe kudi Nzambi. Patudi ne ntatu, tutu tukenga ne lulamatu luetu kudi Nzambi ludi palu lutetshibua bikole. Mushindu utudi tuenza malu patudi ne ntatu udi uleja bituikala tumona Yehowa bu Mukokeshi mulelela wa diulu ne buloba. Mushindu kayi? Muluishi wa Nzambi Satana udi uluisha bumfumu bua Yehowa, umupenda padiye wamba ne: bantu badi benzela Nzambi mudimu anu bua kupeta masanka. Satana wakamba ne: ‘Bionso bidi muntu nabi yeye neabifile bua kusungila muoyo wende.’ Pashishe Satana wakamba bua Yobo ne: ‘Kadi anji kolola tshianza tshiebe, ulenge mifuba yende ne misunyi yende, ne yeye neakudiule ku mêsu kuebe.’ (Yobo 2:4, 5) Satana mmushintulukaku katshia wamba mêyi aa anyi? Tòo. Bidimu bia bungi pashishe, pavuabu bipate Satana mu diulu, utshivua anu utungunuka ne kubanda bena lulamatu ba Nzambi misangu yonso. (Buakabuluibua 12:10) Lelu, Satana utshidi anu wamba ne: bantu badi batendelela Nzambi anu bua kupeta masanka. Udi usanka bua kutumona tubenga bukenji bua Nzambi bua kukokesha ne tulekela kumuenzela mudimu.
9 Paudi mu lutatu ukenga, teta kufuanyikija bualu budi kabuyi bumueneka ebu mu lungenyi luebe. Satana ne bademon badi ku luabu luseke. Mbashale batangile bua kumona tshiwikala mua kuenza, bamba ne: neutshioke. Ku lukuabu luseke kudi Yehowa, Mukalenge wetu Yezu Kristo, bela manyi bakadi babishibue, ne binunu bia banjelu. Badi pabu bamona muudi udienzeja, kadi badi bakuela mbila bua kukukolesha. Badi basanka bua kumona ne: udi mukumbane bua kunanukila ne kushala ne lulamatu kudi Yehowa. Pashishe udi umvua Yehowa ukuambila ne: “Muananyi, wikale ne meji, usankishe mutshima wanyi, bua mmanye mua kuitaba kudi muntu udi umpenda.”—Nsumuinu 27:11.
Yezu uvua mutuishile mêsu ku difutu divuaye ne bua kupeta bua dinanukila diende
10. Mmunyi muudi mua kuidikija Yezu pa kutuishila mêsu ku difutu diwapeta bua dinanukila diebe?
10 Tuishila mêsu ku difutu. Fuanyikija ne: udi wenza luendu lule. Mu luendu luebe, udi ulonda njila mule wa muinshi mua buloba. Muaba wonso uudi utangila udi mîdima. Kadi udi mumanye ne: wewe mutungunuke ne luendu too ne ku ndekelu kua njila au, neumone kabidi butoke. Nsombelu wetu udi anu bu luendu elu. Udi mua kupitshila mu bikondo bikole, ne udi mua kudiumvua bu ne: ntatu yebe mmikupite makanda. Nansha Yezu wakadiumvua pende mushindu eu. Pavuabu bamukudike ku mutshi wa makenga, uvua mupuekeshibue milongo ne uvua ne bisama bia bungi. Tshikondo atshi tshivua ne bua kuikala tshikondo tshikole menemene tshia mu nsombelu wende. Ntshinyi tshivua tshimuambuluishe bua kunanukila? Bible udi wamba ne: wakatangila “disanka divua dimutekela kumpala.” (Ebelu 12:2, 3) Yezu uvua mutuishile mêsu ku difutu divuaye ne bua kupeta bua dinanukila diende, ne bualu bua mushinga mukole buvua ne: dinanukila diende divua dimuambuluisha bua kutumbisha dîna dia Nzambi ne kutua bukenji bua Nzambi bua kukokesha nyama ku mikolo. Uvua mumanye ne: ntatu ivua ya tshitupa tshîpi, kadi difutu diende mu diulu divua dia kashidi. Lelu, ntatu iudi utuilangana nayi idi mua kukupita makanda ne kukusama ku muoyo, kadi uvuluke ne: nya tshitupa tshîpi.
“BANTU BADI BATANTAMENE NTATU”
11. Bua tshinyi tudi ne bua kukonkonona malu avua mafikile ‘bantu bavua batantamene ntatu’?
11 Katuena nkayetu badi bananukila to. Bua kukankamija bena Kristo bua kutantamena ntatu ya bungi ya kudi Satana, mupostolo Petelo wakafunda ne: “Numukandamene, bashindame mu ditabuja, bamanye ne: tshisumbu tshijima tshia bana benu badi pa buloba tshidi tshitantamena makenga a muomumue.” (1 Petelo 5:9) Malu adi mafikile “bantu badi batantamene ntatu” adi atulongesha mutudi mua kushala ne lulamatu, atujadikila ne: tudi mua kutshimuna ne atuvuluija ne: netupete difutu bua lulamatu luetu. (Yakobo 5:11) Tukonkononayi bilejilu bikese patupu. [1]—Tangila note ku ndekelu.
12. Tshilejilu tshia bakeluba bavuabu bateke mu budimi bua Edene tshidi tshitulongesha tshinyi?
12 Bakeluba mbanjelu badi mu mulongo mubandile. Adama ne Eva bamane kuenza bubi, Yehowa wakapesha bamue bakeluba mudimu mupiamupia pa buloba. Mudimu eu uvua mushilangane bikole ne uvuabu nawu mu diulu. Tshilejilu tshiabu tshidi mua kutulongesha mutudi mua kunanukila padibu patupesha mudimu udi mutukolele. Bible udi wamba ne: Yehowa ‘wakateka bakeluba ku esete kua budimi bua Edene ne muele wa mvita wa kapia wakadi utshinguluka ku nseke yonso, bua kulamabu njila wa ku mutshi wa muoyo.’ [2] (Tangila note.) (Genese 3:24) Bible kena wamba ne: bakeluba bavua badiabakena bua mudimu wabu anyi ne: bavua badiangata ne mushinga wa bungi, bamona ne: mudimu mupiamupia eu kauvua mubakumbanyine to. Kabakatshioka anyi kuulekela to. Kadi, bakenza mudimu wabu too ne ku ndekelu, pamuapa too ne mu tshikondo tshia Mvula wa kabutu, bidimu bipite pa 1600 pashishe.
13. Ntshinyi tshivua tshiambuluishe Yobo bua kutantamena ntatu yende?
13 Muena lulamatu Yobo. Imue misangu bidi mua kukusama ku muoyo padi mulunda webe anyi muena mu dîku dienu ukuamba dîyi didi dikutekesha. Anyi udi mua kuikala usama bikole peshi ukenga bua muudi mufuishe muntu uudi munange. Kadi nansha wewe ne lutatu lua mushindu kayi, tshilejilu tshia Yobo tshidi mua kukukolesha. (Yobo 1:18, 19; 2:7, 9; 19:1-3) Yobo kavua mumanye bua tshinyi uvua mupete makenga a bungi musangu umue to, nansha nanku, kavua mupingane tshianyima to. Ntshinyi tshivua tshimuambuluishe bua kunanukila? Tshia kumpala, uvua munange Yehowa ne kavua musue kumunyingalaja to. (Yobo 1:1) Yobo uvua musue kusankisha Nzambi mu bikondo bimpe ne bibi. Bualu bukuabu, Yehowa wakambuluisha Yobo bua amone bukole buende pakamuambilaye bua bintu bia dikema bivuaye mufuke. Bualu ebu buakajadikila Yobo bikole ne: Yehowa uvua mua kumujikijila ntatu yende mu tshikondo tshiakanyine. (Yobo 42:1, 2) Ke tshiakenzeka. Bible udi wamba ne: ‘Yehowa wakakudimuna dikenga dia Yobo, wakamupingajila diakalengele. Wakavudija bintu bia Yobo bipite bia diambedi misangu ibidi.’ Yobo wakashala ne muoyo ‘matuku ende muwule tente ne disanka.’—Yobo 42:10, 17.
14. Bilondeshile 2 Kolinto 1:6, mmunyi muvua dinanukila dia Paulo diambuluishe bantu bakuabu?
14 Mupostolo Paulo. Udiku ne buluishi bukole anyi ukengeshibua anyi? Udi mukulu mu tshisumbu anyi mutangidi wa tshijengu, udiumvua ne: majitu ebe mmakupite bungi anyi? Bikalabi nanku, tshilejilu tshia Paulo tshidi mua kukuambuluisha. Bavua bakengeshe Paulo ne tshikisu tshikole ne uvua misangu yonso usamisha lungenyi bua bena Kristo nende mu tshisumbu. (2 Kolinto 11:23-29) Kadi Paulo kavua mutshioke to, tshilejilu tshiende tshivua tshikoleshe bantu bakuabu. (Bala 2 Kolinto 1:6.) Dinanukila diebe didi padi mua kusaka bakuabu bua kunanukilabu.
DINANUKILA ‘NEDIKUMBAJE MUDIMU WADI’ KUUDI ANYI?
15, 16. a) ‘Mmudimu’ kayi udi dinanukila ne bua kukumbaja? b) Fila bilejilu bidi bileja mutudi mua kuenza bua “dinanukila dikumbaje mudimu wadi.”
15 Muyidi Yakobo wakafunda ku diambuluisha dia nyuma muimpe ne: “Dinanukila dikumbaje mudimu wadi, bua nuenu nuikale bakumbane kanuyi kalema mu malu onso, kanuyi nupangila mu bualu nansha bumue.” (Yakobo 1:4) Mmunyi mudi dinanukila mua kukumbaja “mudimu wadi” kutudi? Patudi mu lutatu kampanda, tudi mua kumona ne: tudi dijinga ne lutulu lua bungi, dianyisha anyi dinanga. Patudi tutantamena lutatu elu, netulonge mua kuleja ngikadilu eyi bikole, nunku netuakaje buena Kristo buetu.
16 Bu mudi dinanukila dituvuija bena Kristo bimpe, katuena basue kushipa mikenji ya Yehowa anu bua kujikija lutatu luetu to. Tshilejilu, wewe uluangana ne ngenyi mibi ya tshiendenda, kulekedi diteta dikupita makanda to. Lomba Yehowa bua akuambuluishe bua kumbusha ngenyi mibi. Kudiku muena mu dîku dienu udi ukuluisha anyi? Kulekedi to! Ikala mudisuike bua kutungunuka ne kuenzela Yehowa mudimu. Wewe muenze nunku, neukoleshe dieyemena diebe kudi Yehowa. Vuluka ne: Bua tuetu kuanyishibua kudi Nzambi, tudi ne bua kunanukila.—Lomo 5:3-5; Yakobo 1:12.
17, 18. a) Fila tshilejilu tshidi tshileja mudi kunanukila too ne ku ndekelu ne mushinga. b) Bu mutukadi basemene ku nshikidilu, ndishindika kayi ditudi mua kuikala nadi?
17 Tudi ne bua kunanukila too ne ku ndekelu, kadi ki nganu bua tshikondo kampanda to. Fuanyikijabi ne: mazuwa kampanda adi enda adina mu mâyi. Bua bena luendu kupandukabu, badi ne bua kuowela too ne ku mukuna. Muntu udi ulekela kowela padiye utuadijilaku, neadine mu mâyi. Bia muomumue, muntu udi ulekela kowela kumpala kua kufika ku mukuna, neadine pende. Tuetu basue kubuela mu bulongolodi bupiabupia, tudi ne bua kutungunuka ne kunanukila. Mbimpe tuikale ne mmuenenu wa buena wa mupostolo Paulo wakamba ne: “Katuena tulekela.”—2 Kolinto 4:1, 16.
18 Anu bu Paulo, tudi bashindike ne muoyo mujima ne: Yehowa neatuambuluishe bua kunanukila too ne ku ndekelu. Paulo wakafunda ne: “Tudi tutshimuna too ne ku ndekelu ku diambuluisha dia yeye uvua mutunange. Bualu ndi mutuishibue ne: ni ndufu, ni mmuoyo, ni mbanjelu, ni mbulamatadi, ni mmalu a mpindieu anyi malu atshilualua, ni mmakokeshi, ni mbutumbuke, ni ndondo, ni ntshifukibua kayi tshikuabu tshionso, katshiena mua kutumbusha ku dinanga dia Nzambi didi mu Kristo Yezu Mukalenge wetu nansha.” (Lomo 8:37-39) Mu bulelela, imue misangu tudi mua kushioka. Kadi tuidikijayi Gideona ne bantu bende. Bakatshioka, kadi kabakalekela to. ‘Bakakutungunuka ne dilondakaja baluishi babu.’—Balumbuluishi 8:4, MMV.
^ [1] (tshikoso tshia 11) Nebikukankamije kabidi wewe mukonkonone mudi bantu ba Nzambi ba matuku etu aa bananukile. Tshilejilu, mu Annuaire wa mu 1992, wa mu 1999, ne wa mu 2008 mudi malu adi akolesha a bana betu ba mu Ethiopie, mu Malawi, ne mu Russie.
^ [2] (tshikoso tshia 12) Bible kena uleja bungi bua bakeluba bavuabu bapeshe mudimu eu to.


text: 27 “Newenze tshioshelu ne mabaya a mutshi wa musese;+ netshikale nkubita* itanu mu bule ne nkubita itanu mu butshiama. Tshioshelu netshikale ne nseke inayi ya bule bumue ne nkubita isatu mu butumbuke.+2 Newenze nsengu+ pa matumba atshi anayi; nsengu neyikale mienzela ku tshioshelu, ne neulamike tshiamu tshia mitaku ku tshioshelu.+3 Newenze mbeketshi ya kuboya nayi butu* buatshi, pamue ne bikasu, ne bibakudi, ne nsomo ne bintu bia kuambuila kapia, ne newenze bintu biatshi bionso ne tshiamu tshia mitaku.+4 Newenzele tshioshelu kakanu kaluka ne nkanu ya tshiamu tshia mitaku, ne bikanu binayi bia tshiamu tshia mitaku ku matumba anayi a kakanu aku.5 Neukateke muinshi mua mubangubangu wa tshioshelu, ne kakanu nekapatukile lua pankatshi mu tshioshelu.6 Newenzele tshioshelu mikamba ya mutshi wa musese, ne neuyilamike tshiamu tshia mitaku.7 Mikamba neyikale ya kubueja mu bikanu bua mikamba yikale mu nseke ibidi ya tshioshelu padibu batshiambula.+8 Newenze tshioshelu tshikale bu mushete wa mabaya mutubuluke. Ntshia kuenza anu muvuaye Yeye mukuleje ku mukuna.+9 “Newenze lupangu+ lua ntenta wa tshitendelelu. Bua luseke lua ku sud, ludi lutangile ku sud, lupangu neluikale lua bilamba bilembeleja bienza ne buanda buluka bua line muimpe menemene, luseke elu neluikale ne bule bua nkubita lukama.+10 Neluikale ne makunji 20 ne ntaku 20 ya tshiamu tshia mitaku mikale ne masoso. Ndobo ya ku makunji ne bikuatakajilu* biawu mbia kuenza ne tshiamu tshia arjan.11 Bilamba bilembeleja ku luseke lua ku nord nebikale pabi ne nkubita lukama mu bule, pamue ne makunji 20 ne ntaku yawu ya tshiamu tshia mitaku 20 mikale ne masoso, ne ndobo ya tshiamu tshia arjan ne bikuatakajilu* bua makunji.12 Luseke lua ku ouest neluikale ne bilamba bilembeleja mu butshiama bua lupangu bule bua nkubita 50, ne makunji dikumi ne ntaku dikumi mikale ne masoso.13 Butshiama bua lupangu ku luseke lua est lua kudi dîba dipatukila budi bua nkubita 50.14 Nekuikale bilamba bilembeleja bule bua nkubita 15 luseke lumue, ne makunji asatu ne ntaku isatu mikale ne masoso.+15 Bua luseke lukuabu, nekuikale bilamba bilembeleja bule bua nkubita 15, ne makunji asatu ne ntaku isatu mikale ne masoso.16 “Tshibuelelu tshia lupangu netshikale ne tshilamba tshia bule bua nkubita 20 tshienza ne buanda bua dikala dia ble ne miosa mikunzubile ya mikoko ne buanda bukunze kunzuu ne buanda buluka bua line muimpe menemene biluka pamue,+ ne makunji anayi ne ntaku yawu inayi mikale ne masoso.+17 Makunji onso adi manyunguluke lupangu neikale ne bisuikidi bia tshiamu tshia arjan ne ndobo ya tshiamu tshia arjan, kadi ntaku yawu mikale ne masoso neyikale ya tshiamu tshia mitaku.+18 Lupangu neluikale bule bua nkubita lukama,+ butshiama bua nkubita 50, ne butumbuke bua nkubita itanu, luenza ne bilamba bilembeleja bia buanda buluka bua line muimpe menemene, ne neluikale ne ntaku ya tshiamu tshia mitaku mikale ne masoso.19 Malongo onso ne bintu bia kuenza nabi mudimu mu ntenta wa tshitendelelu, pamue ne mpopo yende, ne mpopo yonso ya lupangu bidi ne bua kuikala bia tshiamu tshia mitaku.+20 “Udi ne bua kutumina bena Isalele dîyi bua bakutuadile mafuta matambe buimpe a olive idibu batue, bua kutokesha, bua miendu yikale yitema misangu yonso.+21 Mu ntenta wa kusambakena, pambelu pa tshilamba tshia kukosolola natshi tshidi pabuipi ne Bujadiki,+ Alona ne bana bende ba balume nebenze bua miendu yishale mitemesha kumpala kua Yehowa+ kumbukila ku dilolo too ne mu dinda. Eu mmukenji mufunda udi bena Isalele ne bua kutungunuka ne kutumikila mu bipungu biabu bionso.+